text:
Spania
Spania (spanskt; España) er eitt land í Suðurevropa. Høvuðsstaður er Madrid, og londinum hevur umleið 45 millionar íbúgvar. Spania hevur mark við Andorra, Frakland, Gibraltar, Portugal og Marokko (frá Ceuta og Melilla). Høvuðsmálið er spanskt.
Innihaldsyvirlit
Søga[rætta | rætta wikitekst]
Fyrst í 11. øld var Spanianes lutað sundur ímillum muslimsk ríki sunnan fyri og í miðjuni og mong kristin kongsríki norðanfyri. Í 1037 eydnaðist Fernando av Kastilia at fullfíggjað ta mál, pápi hansara hevði sett sær; at taka grannaríkið Léon. Men ikki fyrr enn í 1072 kendi sonur Fernandos Alfonso 6. seg so tryggan í sæti, at hann tordi at leggja á muslimsku ríkini fyri sunnan. Stríðið vardi í 400 ár, til síðsta muslimska kongsríkið, Granada, mátti lúta í 1492.
Trý skip úr spanska rannsóknarflotanum, sum skuldu sigla kring jørðina við portugisiska sjófaranum Ferdinandi Magellan (1480-1521) sum høvuðsmanni, sigldu um tað ovurstóra Kyrrahav. Tey komu fram á tvær smáar polynesiskar oyggjar á vegnum. Onnur var Pukapuka. At enda kom Magellan til Guam, størstu oynna á Marianoyggjum, tá var manningin illa fyri, og nógvir vóru deyðir. 16. mars 1521 steig Magellan fótin á land á filipinsku oynni Samar, og nakrar vikur seinni drupu uppøst fólk á oynni hann. Bera eitt skip við næsta sjóloytnanti Magellans, Sebastian del Cano (1486/1487-1526) sum skipara, kom heim aftur til Spania í september 1522, tá hevði tað fullført fyrstu siglingarferðina um knøttin. Og umsíðir var prógvað, at jørðin var rund.
Í 1931 noyddu spanskir lýðveldismenn Alfonso 13. kong í útlegd. Nýggja lýðveldisstjórnin førdi sosialistiskan politikk og legði hald á góðseigarajørð og býtti út til bøndur og avmarkaði valdið hjá kirkjuni og herinum. Á valinum í 1936 fekk Sosialistiska Fólkafylkingin meiriluta. Tá gjørdu yvirmenn í spanska herinum, sum stuðlaðu fasistunum, uppreistur. Herovastin Francisco Franco gjørdist oddamaður teirra. Ræðuligt borgarakríggj brast á í landinum. Italia sendi herlið at hjálpa Franco, og Týskland sendi honum hernaðarflogfør. Sovjetsamveldið sendi stjórnini pening og vápn, men í mars 1939 hevði Franco tikið meginpartin av Spania. Hann gjørdist einaræðisharri, og bara ein flokkur, Falengeflokkurin, slapp at vera.
Eftir blóðugt borgarakríggj frá 1932-1939 tók einaræðisharrin Francisco Franco við og stýrdi øll árini til 1975. Eftirmaður hansara, Juan Carlos kongur 1., setti fólkaræði aftur í gildi. Nú á døgum er Spania sterkt ídnaðarland; mong fólk arbeiða eisini í landbúnaðinum, og ferðavinnan er í støðunum vøkstri. Størsta menningin og mesta virksemið er fram við strendurnar.
Mentan[rætta | rætta wikitekst]
Matur[rætta | rætta wikitekst]
Føroyar útfluttu í nógv ár klippfisk til Spania, har fiskurin varð nevndur bacalao. Spanska heitið gav eisini navn til flakavirkið í Havn við sama navni. Spaniar eta framvegis nógvan bacalao, men innflyta hann nú úr øðrum londum enn Føroyar.
Ítróttur[rætta | rætta wikitekst]
Í Spania hava fólk spælt ymisk sløg av fótbólti heilt aftur til rómverjatíðina. Síðan tíðliga í 20. øld hevur enska slagi av fótbólti, ið er tað slagi, ið føroyingar eisini best kenna, verið vælumtókt í Spania. Real Madrid C.F. og FC Barcelona eru millum heimsins kendastu og mest vinnandi feløg í heiminum. Spanska fótbóltslandsliðið vann EM í fótbólti í 1964, 2008 og 2012 og HM í fótbólti í 2010.
Aðrar ítóttagreinar ið eru væl umtóktar í Spania eru kurvabóltur, tennis, súkkling, hondbóltur, futsal, motorsúkklukappkoyring og, seinastu árini eisini Formula Eitt.
Politikkur[rætta | rætta wikitekst]
Spania gjørdi saman við sameindum londum innrás í Afghanistan í 2002. Síðan eru 22 spanskir hermenn deyðir í krígsherjaða landinum. Í løtuni (oktober 2009) eru 1.200 spanskir hermenn í Afghanistan.
Fólkið[rætta | rætta wikitekst]
- Galicia
- Asturias
- Kantabria
- Baskaland
- Navarre
- Aragón
- Katalónia
- Kastile og Leon
- La Rioja
- Madrid
- Ekstremadura
- Kastilla la Mancha
- Valencia
- Balearoyggjar
- Andelucia
- Murcia
- Kanarisku oyggjarnar
- (Ceuta)
- (Melilla)
Spania verður ofta sett í samband við fiesta og flamenko. Flestu fólk eru katolikkar, og tá ið teir halda fiesta, er tað tíðum at minnast ymisk halgimenni; tá ganga teir skrúðgongu, spæla tónleik og dansa.
Fleiri fólkasløg við egnum máli og serstakari mentan eru í Spania. Málini eru fleiri, til dømis katalónskt, gæliskt og euskera. Baskar, ið búgva í Norðurspania og nakað inn í Frakland, tala euskera, sum als ikki er skilt við spanskt eins og hini bæði málini eru. Almenna málið í Spania er kastilianskt, og allir skúlanæmingar læra tað, umframt enskt ella franskt.
Sponsk børn bera orð fyri at leggjast seint: tey eta lítla máltíð, tá ið tey koma úr skúla, so spæla tey uttandura, til alt húskið fær sær nátturða um níggjutíðina.
Búskapur[rætta | rætta wikitekst]
Landbúnaður og fiskivinna vóru grundarlagið undir spanska búskapinum. Nú á døgum er stórur stálídnaður í landinum, meginparturin er miðsavnaður uttan um Barcelona. Har eru eisini nógvar bilverksmiðjur. Í 1980-árunum komu nógvar elektróniskar og hátøkniligar verksmiðjur; nógv av tí fíggjaðu útlendskar fyritøkur. Týdningarmestu landbúnaðarvørurnar eru korn, oljuber, vínber og aldinfruktir, helst appilsinir úr fruktagóða lendinum við Sevilla.
Almenn skuld[rætta | rætta wikitekst]
Búskaparkreppan er farin illa við Spania seinastu árini, og neyðugt hevur verið at siga nógvum fólkum úr starvi, fyri at spara, samstundis sum neyðugt hevur verið at lænt stórar peningaupphæddir, fyri at landið kann hóra undan; spanski landskassin skyldar meir í 2014, sjálvt um stjórnin hevur gjøgnumført krevjandi sparingar á fíggjarlógini [1]. Skuldin var í 2013 komin uppá 960 milliardir evrur, ella umleið 8000 milliardir krónur. Hetta svarar til heili 94 prosent av bruttotjóðarúrtøkuni, tað vil siga tað samlaða virði av tí sum landið framleiðir av vørum og tænastum. Í 2012 var skuldi 86 prosent av BTÚ. Hetta sæst í tølum sum spanski miðbankin legði fram í mars 2014. Og framskrivingarnar hjá bankanum eru onki bjartar, tí tey rokna við at skuldin í 2014 kemur at vera 99 prosent av BTÚ. Í 2007 var skuldin 36,3 prosent av BTÚ. Men síðani kreppan rakti er skuldin vaksin javnt.
Arbeiðsloysi[rætta | rætta wikitekst]
Talið av arbeiðsleysum veksur í Spania. 4,6 milliónir spaniólar standa uttan arbeiði, har av 2 milliónir eru kvinnur. Serliga tey ungu eru hart rakt. Við uml. 20 % arbeiðsloysi, er Spania landið við næsthægsta arbeiðsloysi í ES. Tað vísa tøl frá sentralu hagtølunum hjá ES, Eurostate. Uppá bert eitt ár er talið av arbeiðsleysum tvífaldað í Spania, og síðani 1. januar í 2010 er talið voksið við 300.000.
Arbeiðsloysi hevur ikki sæð svartari út síðani 1997, skriva fleiri spanskir miðlar. Hóast hetta er forsætisráðharrin Jose Luis Rodriguez Zapatero optimistiskur. Zapatero roknar við, at talið av arbeiðsleysum hevur nátt toppin, og at menningin frá nú av gongur rætta vegin. Hann peikar á, at spanska búskapurin vanliga gongur illa teir fyrstu mánaðirnar av árinum, tí byggjuvinnan, landbrúkið og ferðavinnan eru minni virkin hesa tíðina av árinum, men búskaparserfrøðingar eru ikki samdir við honum í hesum.
40,8 % av spanska ungdóminum millum 15 og 30 ár, hevur einki arbeiði. Tilflytarar í landinum eru eisni hart raktir av kreppuni, sum rakti landið hart fyri tveimum árum síðani. Av teimum eru uml. 30 % arbeiðsleysir.
Ferðavinna[rætta | rætta wikitekst]
Um 59 milliónir ferðafólk koma til Spania á hvørjum ári at njóta lívið á vøkru, sólljósu baðistrondunum og at síggja føgru, sjáldsomu byggifrøðilistina í býum sum Barcelona og Sevilla. Norðurevropeiskum ferðafólki dámar best at fara til strendurnar við Costa del Sol, Costa Blanca (til dømis Torrevieja) og Mallorka. Tarvafikting er vanligt undirhald í øllum stórum býum.
Útlendsk ferðafólk í 2006[rætta | rætta wikitekst]
Myndir[rætta | rætta wikitekst]
Keldur[rætta | rætta wikitekst]
Sí eisini[rætta | rætta wikitekst]


c: text/html

text:
Bóltfelagið 1936
Bóltfelagið 1936 ella B36 er eitt fótbóltsfelag í Havn, sum varð stovnað 28. mars 1936. Felagið er eitt hitt størsta fótbóltsfelagið í Føroyum við umleið 500 limum.
HB var leingi einasta fótbóltsliðið í Havnini, men at tørvur hevur verið á einum liði aftrat, er eyðsæð, tá ið vit hyggja eftir søguni hjá B36. B36 var leingi "lítlibeiggi" í fótbóltinum í høvuðsstaðnum (og ikki minst í medvitinum hjá HB-viðhaldsfólki), og tey mongu ár, sum gingu frá føroyameistaraheitinum í 1962, til tað aftur bragdaði í 1997, vóru mangan spottandi tikin til fagnaðarsangin hjá B36 við niðurlagnum "Í ár verða vit føroyameistarar!" við teirri heldur argandi umskrivingini "nær verða teir føroyameistarar?" Síðan VB vann føroyameistaraheitið í 2000, hava Havnarliðini bæði - HB og B36 - nærum verið einaráðandi á ovastu rók og hava býtt meistaraheitini millum sín. HB hevur vunnið 6 og B36 trý, NSÍ og EB/Streymur hava eisini vunnið hvør sítt meistaraheitið tíðarseskeiði 2001-2011. Í 2014 vann B36 FM í mansfótbólti fyri 10. ferð og árið eftir endurvunnu teir føroyameistaraheitið. Tað er fyrstu ferð, at felagið hevur vunnið FM tvey ár á rað.
Innihaldsyvirlit
Fótbóltshópur[rætta | rætta wikitekst]
Pr. 28. mars 2016[1]
Viðmerking: Fløgg vísa til landslið, sambært reglunum hjá FIFA. Leikarar kunnu hava meira enn ein ikki-FIFA tjóðskap.
Heiður[rætta | rætta wikitekst]
- Effodeildin: 11
- Løgmanssteypið: 5
- 1965, 1991, 2001, 2003, 2006.
- Stórsteypadystur: 1
- 2007
- 1. deild: 1
- 1985
Luttøka í UEFA kappingum[rætta | rætta wikitekst]
Dystir[rætta | rætta wikitekst]
- Viðmerkingar
- QR: Innleiðandi umfar
- 1Q: Fyrsta innleiðandi umfar
- 2Q: Annað innleiðandi umfar
Fyrrverandi B36 leikarir[rætta | rætta wikitekst]
- Jónas Þór Næs
- Allan Mørkøre
- Hjalgrím Elttør
- Pól Thorsteinsson
- Egil á Bø
- Jens Kristian Hansen
- John Petersen
- Jens Martin Knudsen
- Alex José dos Santos
- Fróði Benjaminsen
- Mikkjal K. Thomassen
- Levi Hanssen
Slóðir úteftir[rætta | rætta wikitekst]
B36 | TB/FC Suðuroy/Royn | HB | ÍF | KÍ | NSÍ | Víkingur | Skála | EB/Streymur | 07 Vestur
AB | B68 | HB II | TB/FCS/Royn II | Víkingur II KÍ II | B36 II | Hoyvík/Giza | NSÍ II | ÍF II
B71 | AB II | 07 Vestur II B68 II | KÍ III | TB/FCS/Royn III | NSÍ III | Skála II | EB/Streymur II | Víkingur III
- ↑ "1.lid". B36 Tórshavn. http://b36.fo/1-lie.html. Heintað 28 March 2016.

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Ungdómshúsið
September 28 , 2007Hvør er settur leiðari?
Frystigoymslan
September 28 , 2007Ber ikki til at fáa eina tekning av bygninginum lagda inn á heimasíðuna? Teldutøk gerst ein tekning við at skanna hana til PDF format. Tað kann ikki vera so trupult!
ungdómshús
September 28 , 2007Nær fer nýtt ungdómshús at koma?
Høllin
September 28 , 2007Burdi tað ikki veri ein ítróttarhøll afturat í bygdini?
So hevði man kunna fingið meira tíð at trena handbólt o.a.
Frystigoymslan
September 27 , 2007Hvussu høgur verður bygninguin?
Palle
Bygdarsavnið og Vestmanna Søga
September 26 , 2007Tit hava sagt í fleiri ár, at nú skal Bygdarsavnið lata upp, men enn er tað ikki hent. Hvat hendir á hesum økinum? Arbeiðir nakar við málinum? Fer nakar at verða settur í starv á savninum? Nær letur savnið upp?
Um Vestmanna Kommuna skal at standa fyri arbeiðinum at fáa søguna um bygdina givnað út, so fer nú av álvara at sansa at við tíðini, tí nú verður tað ikki longi afturat, at Vestmanna verður sjálvstøðug kommuna. Hava tit framvegis ikki funnið ein rithøvund, ið vil átaka sær uppgávuna?
Á bygdarsavnsøkinum hendir tíanverri heldur lítið. Bygningurin er liðugur uttan, men innan mugu nakrar ábøtur gerast, tað gongur striltið at fáa handverkarar til at gera hesar ábøtur.
Áðrenn savnið kann lata upp, er neyðugt at skráseta lutir, myndir, skjøl o.a.tíl. á teldu – hetta er ikki løtuverk. Ætlanin er ikki at seta fólk í fulltíðarstarv, men heldur nýta lesandi ella onnur í styttri tíðarskeið.
Vit vóna, at ein framsýning við lutum frá útgrevstrinum úti í Toft og eisini úr Kálgarðinum kundi verið gjørd í samstarvi við Fornminnissavnið. Henda framsýning kundi t.d. verið á Fjarðastevnu.
Húsavørður við skúlan og høllina
September 26 , 2007Fekk bygdarráðið á fundi 28 august høvi at viðgerða
allar tær innkomnu umsøkninar.
Varð tað eitt einmælt bygdarráð sum tók avgerðina at seta setta húsavørðin. Hvør varð fyri og hvør varð ímótur.
Heilsan Steingrím.
Bygdarráðið varð kunnað um allar umsøkjararnar, áðrenn støða varð tikin til, hvør setast skuldi.
Setanin varð einmælt.
Tasta inn
September 25 , 2007Hvat meina tit við at "tasta inn í feltið tey tekn tú sær á myndini". So what? Nothing happens - i try. Hvat er meiningin við hesum?
"Verða hasi tekn ikki inntastaði, so verður spurningurin ikki sendur.Hetta er gjørt fyri at spam-robottar ikki skulu setast at bumba spurningar inna síðuna.Øll felt mugu útfyllast = Yvirskrift , Spruningur og Tekn .... skulu verða útfylt."
Fjalsvegur
September 25 , 2007Nú er sooooooooooo myrkt á Fjalsvegi, at tað beinleiðis er farligt at fara útum tá kvøldi kemur. Skal ein ganga niðan gjøgnum trappurnar frá Ovara vegi, má man hava lummalykt, og tað kann ikki verða meiningin, vit eru 2007. Skal man ganga niðan frá Hallarvegi rennur man seg í "Grísin", sum stendur parkeraður mitt á vegnum, eg veit væl at ongir persónbilar koyra her nú, men her búgva trods alt nógv fólk, so skal ein "forbí""Grísin", ja so skal man klórandi niðan í bøin, so har er eisin neyðugt við lummalykt.
Av hesum arbeiðinum mugu íbúgvarnir ganga ofta aftur og fram, so eg haldi kommunan eigur at gera tað so atkomiligt, sum tað nú einaferð kann lata seg gera, til øll húsini.
Tað hevði verði gott um tit skjótast gjørligt gjørdu eina orduliga gøtu oman til trappurnar á Ovaravegi og ikki bara eina lappaloysn, sum nú er. Vit hava jú fingið einar fínar trappur, men hvat nyttar tað um tað ikki er atkomiligt til trappurnar?????
Ónøgdur íbúgvi á Fjalsvegi!!!!!!!!!!!!!!!!!
Gøtuljósini á millumteininum verða væntandi tendrað aftur í kvøld (mikukvøld) ella um illa vil til í annaðkvøld.
Ljósini á Ovara Vegi - tætt við íbindingina til Fjalsveg - eru eftirhugd, og har eru tvær lampur, sum skulu skiftast. Tað er avtalað at verða gjørt í morgin ella allarseinast í ovurmorgin.
samanlegging
September 25 , 2007Hvussu gongur við samráðingunum við Kvívíkar kommunu? Nær hava tit seinast tosa saman?
Og eg haldi at hasin bíligi umskildningurin við at kvívíkingar eru so ómøguligir er ov vánaligur, tí sum vit øll vita so skulu 2 til at klandrast.
Eg haldi at tað hevði verið nógv betri um hesar báðar kommunurnar vóru ein, tað vænti eg eisini at nógv halda við mær.
Og hvussu við bátahylinum? Hvat er trupuleikin har? Tað hevði verið gott við eini stuttari frágreiðing tí ein hoyrur so nógv, og veit ikki hvat ein skal trúgva.
Annars ein fín heimasíða.
Seinasti formligi fundurin var 18.01.’07 – sí fundarfrágreiðing niðanfyri. Á fundinum fingu vit at vita, at Kvívíkar Kommuna vildi seta seg í samband við aðrar grannakommunur fyri at kanna samstarvs- og samanleggingarmøguleikar, teir skuldu so seta seg í samband við okkum. Kvívíkar Kommuna hevur ikki enn sent okkum fundarboð, okkum vitandi hevur Kvívíkar Kommuna heldur ikki havt fundir við grannakommunur.
Vit hava ongantíð hildið, at kvívíkingar eru vánaligir og ómøguligir; flestu teirra eru skilafólk, tí er tað løgið, at Kvívíkar Kommuna ikki vil geva teimum møguleika at siga sína hugsan við eina fólkaatkvøðu. Vit í bygdarráðnum í Vestmanna taka avgjørt undir við fólkaatkvøðu – fyrr jú betri.
Annars eru vit samd við tær í, at Vestmanna Kommuna og Kvívíkar Kommuna skuldu lagt saman (hetta sæst eisini í skjalinum niðanfyri).
Støðan viðv. ætlaða bátahylinum á Válinum er tann, at Vestmanna Kommuna legði fútaforboð, tí vit mettu, at bátahylurin fór at skerja okkara rættindi og møguleikar á havnini. Harumframt halda vit, at bátahylurin brýtur góðkendu byggisamtyktina hjá Vestmanna Kommunu.
Vit hava fleiri ferðir boðið Kvívíkar Kommunu samstarv um bátahyl, men tey tykjast ikki at vilja hava aðra loysn, enn hana, sum vit hava lagt fútabann móti. Vit eru sannførd um, at betri loysnir finnast!
Í løtuni er málið í Føroya rætti, og vit bíða eftir hansara avgerð. Ein onnur loysn kundi verið, at kommunurnar løgdu saman og lótu nýggja bygdarráðið í felagskommununi gjørt av, hvussu vit kundu givið bátaeigarum best møguligar umstøður.
"Arbeiðsskjal: Niðurstøða av fundi við Kvívíkar kommunu 18.01.’07
Á fundi fyri KK: Boje Christensen, Jón Thomasen, Soffi Egholm, Tórarinn Didriksen, Árni Mortensen, Zacharias R. Jakobsen
Á fundi fyri VK: Karl A. Olsen, Jón Mikkelsen, Øssur Christiansen, Marjun Olsen, Jóhan Hendrik Hansen, Pauli T. Petersen, Jógvan Emil Nielsen
Meirlutin av Kvívíkar bygdaráð metti, at skilabest var at VK, KK og kommunurnar í Vágum leggja saman; grundgevingarnar vóru m.a., at nýggja kommunan hevði verið um 5.000 íbúgvar.
Øll tyktust samd um, at VK og KK vóru ein eind, og at vit ikki kundu fara í hvør sína kommunu. KK vildi tó ikki enn staðfesta hesa eind við eini fólkaatkvøðu.
Bygdarráðið í Vestmanna var samt um, at VK og KK skuldu lagt saman sum skjótast, tí kommunurnar hóska væl saman, og stórur møguleiki er at menna økið. Hendan eindin kundi so seinni taka støðu til, um hon skuldi lagt saman við øðrum kommunum (Sunda, Tórshavnar ella kommunum í Vágum).
KK vildi seta seg í samband við aðrar kommunur, áðrenn tey kundu taka endaliga støðu til eina fólkaatkvøðu. Væntandi frætta vit frá teimum fyri bygdarráðsfundin 27.02.’07.
VK metti, at ongin orsøk er til samráðingar við KK, um talan er um eina størri samanlegging nú. Vit kunnu seta okkum í samband við aðrar kommunur uttan at gera tað saman við KK.
Vit umrøða málið á bygdarráðsfundinum 23.01.’07.
Røktarheimsmálið varð nevnt; vit taka støðu til møguliga flyting á bygdarráðsfundinum 23.01.’07.
19.01.’07
Karl A. Olsen"
Fundarskrá/bók
September 25 , 2007Hví er fundarbókin/skráðin ikki longur dagførd.
Fundarskrá og fundarbók liggja undir "Fundir" til høgru á heimasíðuni.
Harafturat leggja vit bæði skrá og bók undir "Kunning" í yvirlitinum ovast til høgru á heimasíðuni.
Vit hava tó ikki fyrr enn í morgun lagt fundarbókina frá fundinum 28. august út.
Tannlækna
September 25 , 2007Vit foreldur hava áður sent inn tveir fyrispurningar um tannlæknavitjan í ferium, hvussu vit skulu fyrihalda okkum, tá børn okkara í skúlaaldri hava tørv á tannlækna og hann ikki er til at fáa fatur á.
Hví kemur einki svar??
Vit duga ikki at síggja, at spurt hevur verið um tannlæknan her á spurnarsíðuni.
Men til spurning tykkara er at siga, at eingin vaktarskipan er ímillum tannlæknarnar. Um tit hava brúk fyri tannlækna eftir arbeiðstíð ella í frítíðunum, skulu tit í fyrstu syftu royna at fáa fatur á tannlæknanum her í bygdini, og um hetta ikki ber til, so skulu tit royna at fáa fatur á grannatannlæknunum. Um hetta heldur ikki ber til, so kunnu ti í ringasta føri seta tykkum í samband við læknavaktina.
Heimasíðan
September 25 , 2007Vestmanna Kommuna hevur fingið eina sera vakra og brúkaravinarliga heimasíðu. Tøkk skulu bæði núverandi og fyrverandi bygdarráð hava, fyri at hava fingið hana til tað, hon er í dag - nevnliga ein portalur fyri okkara kæru bygd. Kortini er okkurt, ið eg haldi, kundi verið gjørt upp aftur betri.
Vinnulívið skal hava størri rásarúm! Í fyrstu atløgu kundi hetta verið gjørt við, at yvirskriftin "Slóðir" trínir týðiligari fram á heimasíðini, og at allar fyritøkurnar í bygdini fáa møguleikan at geva seg til kennar har inni - eisini hóast tær ikki hava eina heimasíðu, at vísa á. Handilslívið í bygdini hevur havt tað strævið í nógv ár. Her kundu slóðir til t.d. Samkeyp, Ketuna hjá Brogård (minnist tíverri ikki navnið í løtuni) HT og Litaval helst kunnað stimbrað hugin hjá okkum vestmenningum, at keypt inn í okkara heimbygd.
Annars haldi eg, at teigurin "Søga/myndir" trongir til eina álvarsliga uppdatering. Tilfarið í hesum teigi tikist sum ein tilvildarigur vavstur, sum so óskipað tað er nú, ikki hoyrir hesi frálíku heimasíðu til.
Undir "Slóðir" á heimasíðuni eru onkrar vinnufyritøkur – aðrar kunnu koma afturat; treytin er tó, at fyritøkan hevur heimasíðu. Annars er ætlanin at gera ein lítlan faldara um Vestmanna, har m.a. handlar og peningastovnar verða skrásett. Hesin faldarin við korti fer at liggja á heimasíðuni hjá okkum.
Tað er rætt, at teigurin "Søga/myndir" ikki er dagførdur í eitt tíðarskeið. Fleiri orsøkir eru, m.a. at hetta arbeiðið er tíðarkrevjandi; onnur orsøk er, at Bygdarsavnið møguliga fer at skráseta myndir og leggja tær á netið.
Fleiri upplýsingar ?
September 25 , 2007Nú heimasíðan hjá kommununi er blivin so frálík, fari eg at fregnast eftir, um tað ber til at fáa lagt tekningar og/elle fleiri upplýsingar út á heimasíðuna av ymiskum projektum, sum eru í gongd her í kommununi? Eg hugsi um bæði kommunal, almen, og kanska eisini privat projekt. Projekt, ið eg kundi hugsa mær at frætt meira um, kundu verið slík sum: Fiskivinnuskúlin - t.d. onkrar tekningar, Niðari Vegur - har gjørdi Heini Olsen t.d. eina verkætlan fyri nøkrum árum síðani fyri tásitandi bygdarráð, Fjallsvegur - t.d. nakrar tekningar og hvar vegurin einaferð í tíðini verður bundin í uppi í Miðalsbrekku, Gjógvaráætlanina hjá lokala Agenda 21 felagnum, Nýggja Frystivirkið, sum gott nokk er eitt privat projekt, men sum verður næsti granni "Ráðhúsplássins" og tí hevur almennan áhuga, Ellis- og røktarheiðið á Grønanesi og "Campingplássið" inni á fjørð, fyri at nevan nøkur av størru projektunum, sum hava verið umrødd seinastu árini. Kanska er lættast, at leggja upplýsingarnar / tekningarnar út á heimasíðuna sum tíðindi.
Vit royna alla tíðina at menna heimasíðuna. Eitt gott hugskot er sjálvandi, sum tygum eisini nevna, at leggja út tekningar saman við frágreiðing um ymsar verkætlanir. Hetta fara vit at royna at gera framyvir, tá vit hava tilfarið teldutøkt.
Spælipláss
September 24 , 2007Í Vestmanna er sum øllum kunnugt sera bratt, og tað leggja vit, sum eru uppvaksin her ikki so nógv í, tí tað ger t.d. tað, at tey allar flestu hava sera gott útsýni, men tað setur eisini onkrar avmarkingar, t.d. er ikki lætt at gera leikvøllir og annað, sum krevur stórar slættar, spælipláss o.a.t. Á Heygum beint niðan fyri húsini hjá Hanusi bónda er ein lutfalsliga stórur fløttur, ið hevði hóskað sera væl til spælipláss hjá øllum børnunum her um Heygaleiðina og bæði innanfyri og uttanfyri við. Hevði tað ikki verið eitt hugskot, um kommunan gjørdi eitt spælipláss har? Alt gott um høllina, men umráðandi er, at børnini hava góðar umstøður at spæla uttandura eisini. Fyrr var bygdin øll spælipláss hjá okkum børnum, fjøra, hagi, áir, bøur og vegir, men á flestu av hesum nevndu støðum ber ikki til at spæla longur, fjøran er mest sum burtur av bygging, sama kann sigast um bøin, og áirnar eru tær flestu avbyrgdar av gørðum og húsum, og nógvar eru lagdar undir heilt, vegirnir, ja, teir eru beinleiðis deyðsfellur, og í haganum kunnu smábørn av góðum grundum ikki ganga ella spæla uttan í fylgi við onkrum vaksnum, so her er ein stór uppgáva hjá okkum, sum høvdu fyrr nevndu møguleikarnar, at skapa nýggjar fyri børnini nú, so tey eisini trívast. Eg havi ikki gloymt barnagarðarnar og vøggustovuna, tað er ómetaliga gott, at støðan er so góð á tí økinum, sum hon er, og rós til bygdarráðið fyri tað, men børnini hava eisini gott av at hava sítt egna, uttan at verða stýrd av vaksnum altíð, tað mennir tey.
Annars rós fyri eina vakra og góða heimasíðu.
Nevnda øki er sambært byggisamtyktini “frílendi”, tí skuldi verið gjørligt at nýtt tað til spælipláss ella annað frítíðarendamál. Okkum kunnugt hava hugsanir um at gera spælipláss á økinum fyrr verið frammi; men onki ítøkiligt spurdist burturúr.
Bygdarráðið fer væntandi í næstum at umhugsa, hvussu nevnda øki best kann gagnnýtast.
Takk fyri rósið.
Heimasíðan
September 24 , 2007Hvør hevur framleitt hesa fantastisku heimasíðuna hjá kommununi?
Ungdómshúsið
September 21 , 2007Hvør er sett/ur sum leiðari fyri ungdómshúsinum?
Nær letur tað upp.
Nýggi Fiskivinnuskúlin
September 19 , 2007Skuldi arbeiðid við nýggja Fiskivinnuskúlanum ikki verið byrjað fyri langari tíð síðani? Hvør man orsøkin vera til at arbeiðið ikki er farið í gongd enn?
Sum vit hava skilt, so hevur verið arbeitt við fyrireikingunum í ein tíð, og í dag komu teir fyrstu arbeiðsskúrarnir á økið í dag - so, nú kann man væl siga, at arbeiðið er byrjað.
Ótrúligt
September 17 , 2007Hey VK vil bara siga at heimasíðan er bara blívin vakrari, hettar er bara gott fyri okkum útisiglaðarir sum kunnu vísa enn vakraði myndir fyri okkara samstarvsfelagum úti um heim av okkara vøkru heimbygd.TAKK.
Heimasíðan
September 14 , 2007Rættuliga vøkur og væl dagførd síða tit hava. Heislan ein væl nøgdur vitjandi.
Havnadálking
September 13 , 2007Í summar sóu vit at havnin oftani var dálkað við evju frá flakavirkinum í smb. við arbeiði við Gullaksi. Nakrir fyrispurningar vóru settir her á síðuni hesum viðvíkjandi. Svari frá Vestmanna Kommunu var, at arbeitt var við trupulleikanum. Ilt var tó at fáa eyga á nakrar batar. Hvussu ætlar kommunan at tryggja, at sami trupulleiki ikki tekur seg upp aftur komandi summar, tá Gullaksurin kemur aftur?
Eg haldi at vit kunnu semjast um, at hetta ikki eigur at henda aftur.
Kirkjugarður
September 12 , 2007Nú kirkjugarðurin liggur fyri útbygging, vil eg fegin vita hvussu tað verður við mold, skal hon keypast til kirkjugarðin, nú alt er koyrt inn til Tommy og Heina?
Hava tit onga moldgoymslu til slík endamál, tað eru nógvir skráar í mold burdi verði koyrd í, ístaðin at koyrt hana inn á Leiti.
Vinarliga
Skattaborgari
Vestmanna Kommuna hevur tíverri onga moldgoymslu. At kommunan hevur valt at koyra avlopsmold á økir Inni á Leiti og inni í Heygadali er fyri at lætta um arbeiðini, har moldin kemur frá.
Tað verður helst neyðugt at koyra størsta partin av moldini til kirkjugarðin í samband við útbygging, men onkur arbeiðir standa fyri framman, sum skuldu kunna givið, um ikki allan, so stórsta partin av moldini til útbyggingina av kirkjugarðinum.
Bygdarhúsi
September 11 , 2007Hvussu gongst vid umbygging av bygdarhúsinun.
Har var so nógvur aktivetur millun anna málara arb oa ,men nú sær út sum alt er stega up har.
Nær skal tad læta up.Er leidari settur.
Vestmanna Kommuna søkti herfyri eftir leiðara til ungdómshúsið - sí lýsing á heimasíðuni undir "leys størv".
Húsið verður latið upp í samráð við leiðaran.
Grót frá Fjallsvegnum
September 11 , 2007Kemur kommunan at brúka alt grótið, ið sprongt verður í svinginum á Fjallsvegi, ella ber tað til hjá privatfólki, at keypa grót burturav. Um ja, hvønn skal ein venda sær til?
So vítt, vit vita, verður alt grótið brúkt aftur, men hetta fáa tit neyvari at vita frá teknisku deild hjá kommununi, tlf. 470115/ 230115 ella jr@vestmanna.fo.
Eisini ber til at seta seg í samband við arbeiðsleiðaran hjá J&K Petersen Contractors, Hilbert Elisson, tlf. 585014 ella hilbert@jkp.fo.
Máling hjá VK.
September 11 , 2007Er arbeiði við at mála í barnagarðinum boðið
almennt út.
Er arbeiði við at mála læknahølini og
bússtaðin annars hjá læknanum boðið út
almennt.
Kenni fleiri málarar sum einki kenna til nevndu arbeiði.
Tað er borgarins peningur sum tit arbeiða við
og hava skildu at fáa sum mest fyri.
Smærri viðlíkahaldsarbeiði verða vanliga ikki boðin út. Umsitingin/umsjónarmenninir biðja handverkara gera arbeiðið. Umsitingin/umsjónarmenninir kenna prísleguna og kunnu sostatt tryggja, at arbeiðið ikki verður gjørt fyri yvirprís.Vit kenna okkara skyldu at gagnnýta borgarans pening best gjørligt, tí er ofta betri ikki at bjóða smærri umvælingar út. Útbjóðingin bæði dýrkar og seinkar arbeiðið.
Meira vatn framhald.
September 05 , 2007Tá eg spurdi um vatnið á Byrgisvegi 17. august, fekk eg til aftursvarðm.a. "Talan er helst um omanávatn, sum setur úr lendinum omanfyri vegin." Hetta omaná vatn kemur úr einari bláari slangu ella røri, so eg veit ikki???? Eg stúri bara fyri tá frostið kemur í vetur, tá verður ikki gangandi á Byrgisvegi.
Í svarinum stóð víðari "Grasið er vaksið útyvir rennuskapið í ovara borði á vegnum, og tí má rennan reinsast soleiðis, at vatnið kann renna framvið vegnum." har er einki rennuskap, bara vegur.
Hetta er so Byrgisvegur, hvat so við Garðavegnum, inni á Ryggi, Á Rógvuvegnum flýtur altíð, har eru stórir hyljar. o.s.fr. Álvaratos hevur Vestmanna Kommuna ikki ein álvarsaman trupuleika við vatni? Omaná ella ikki. Ber ikki til at gera eina heildarloysna fyri at fáa loyst hendan trupuleika? Hetta sær ikki gott út og er irriterandi at vassa í.
Rætt hevur tú, har er ein vatnleki á Byrgisvegi.
Annars er viðmerkingin og spurningur tygara latin Teknisku Nevnd, teknisku deild og umsjónarmanninum.
Vatnveitingin á Heygum
September 05 , 2007Hví hevur og er so sterkur klorroykur at vatninum
á heygum og hevur verði tað í fleiri dagar.
Er einki skil á vatnverkinum koyrur alt sum best ber til . ????? .
Hevur VK ikki skildu til at skráseta arbeiði við
vatnveitingini , mótvegis Heilsufrøðiligu-starvsstovuni , herundir hvussu nógv og hvussu ofta klora verður. Eigur borgarin ikki at verða
kunnaður tá ið klora verður.
Heilsan Steingrím.
Reglulig vatnroynd varð tikin týsdagin 28. august. Kommunan fekk hósdagin 30. august boð frá Heilsufrøðiligu Starvsstovuna at vita, at bakteriur vóru í vatninum. Klorpumpan var tí beinanvegin sett til. Hildið varð, at tá klorpumpan varð sett til, áðrenn møguligt varð at lýsa, so kundi tað gera tað sama at lýsa eftirfylgjandi - hetta var helst skeivt!
Sjálvandi er skil á reinsiverkinum, men hóast tað, ber ikki altíð til at verja seg ímóti bakterium - vit hava áður greitt frá, hví so er.
Kommunan fylgir mannagongdunum frá Heilsufrøðiligu Starvsstovuni í samband við vatntøku, og í hesum sambandi merkir tað, at vit í gjár (4. september) tóku nýggja vatnroynd, og so fáa vit at síggja í morgin, um vatnið er í lagi.
Gøtuljós
September 04 , 2007Verður Fjalsvegur myrkalagdur ímeðan arbeiðið verður gjørt?
Sambært arbeiðstakaranum hevur - av tekniskum ávum - verið neyðugt at taka streymin av gøtuljósunum. Arbeitt verður tó við at fáa streymin aftur á gøtuljósini, sum enn standa uppi.
Arbeiðstakarin J&K Petersen Contractors hava í dag, 4. september, boðað frá, at gøtuljósini á Fjalsvegi væntandi lýsa aftur í seinasta lagi hósdagin 6. september.
Holmsbakki
September 04 , 2007Tit siga í svarinum at áhugin fyri handils-og tænastuvinnu íkki hevur verið so stórur. Eg veit um fleiri sum kundu hugsa sær at latið handil o.a. upp við ymsum sum vit ikki hava her í bygdini, men tað er vónleyst at fáa nakað høli til hetta. Fólk henvenda seg kanska ikki altíð til tykkum tí tey vita at tit hava onki høli at vísa á, onkur hevur slept ætlanini tí tey onki høli fáa til endamáli. Ærgeligt....
Vónandi fer kommunan at prioritera hetta hægri, ellla hvussu?
Kommunan raðfestir vinnulívið høgt – eisini tænastu- og handilsvinnuna. Vit royna at gera umstøðurnar so góðar sum gjørligt. Tað er hugsandi, at fólk hava góð hugskot og vanta høli; men um fólk ikki vísa á henda trupulleika, so kann kommunan onki gera við hann.
Vit vóna, at Holmsbakkaætlanin kann gerast veruleiki. Í tí sambandi kundi tað verið skilagott, at áhugað seta seg í samband við teir, sum eiga undirlendið, og vísa á, at áhugi er fyri at leiga høli til handils- og tænastuvinnu ella aðra vinnu.
Húsavørður við skúlan og høllina
September 04 , 2007Hvør er í setanarbólkinum sum hevur
givið bygdarráðnum tilmæli um setan av húsavørði.
heilsan Steingrím.
Svínarí
September 04 , 2007Haldi at tað er heilt burturvið at fólk blíva við at blaka lort úti á berg, kanska hevði tað hjálpt at sett eitt web-kamera upp har úti, og simpelten givið fólki bót fyri at svína náttúrina.
Inntøkur
September 03 , 2007Eitt gamalt skip liggur vid kaj í Vestmanna .Ì svari 21maj 2007 verdur upplýst ,at kommunan hevur millum 12 og 13 túsund krónur í inntøku um mánadin av hesum skipi.
À havnalagnum standa eisine fýra gamlir bussar ,sum sjáldan elle ongantíd verda fluttir úr stad .Hevur kommunan eisini inntøku av teimum ?
Heimasídan
September 03 , 2007Tad er virkiliga ein flott heimasída tit hava gjørt ,tad er intrisant at lesa hana ,flott bíløt at síggja tá mann býr í Danmark .
Húsavørður við skúlan og høllina
September 03 , 2007Hvussu nógvar umsøknir vóru til starvið, sum húsavørður við skúlan og ítróttarhøllina.
Hvør fekk satarvið.
Og hava allir umsøkjarara verði til samtalu.
Heilsan Steingrím.
6 umsóknir vóru til starvið. Bygdarráðið samtykti á fundi 28. august at seta Siggert Nielsen í starvið.
Ikki allir umsøkjararnir vóru til samrøðu við setanarbólkin.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
P/F Svend Krosstein leitar eftir lærlingi, ið brennur fyri avbjóðingum innan handilsyrkið.
Vit leita eftir tær sum hevur hug at royna eina spennandi og avbjóðandi skrivstovuútbúgving.
Í lærutíðini fært tú innlit og upplæring innan bókhald, keyp og sølu, fyriskipan og øðrum skrivstovuarbeiði, har góðir møguleikar eru fyri persónligari menning í einum vælvirkandi arbeiðsumhvørvi.
Hevur tú FHS er lærutíðin 3 ár og hevur tú HH er lærutíðin 2 ár. Lønin er sambært galdandi sáttmála við S&K.
Um teg:
Tú hevur HH ella FHS prógv. Tú hevur góð samstarvsevnir, ert ágrýtin og dugir væl at arbeiða sjálvstøðugt.
http://starvsportal.fo/job/skrivstovulaerlingur-svendkrosstein/


text:
Teir byggja land, ið liva.
Gætt er um eitt eyga.
Tað er ikki altíð, matbruður stendur opin.
Ofta eigur svørt ær hvítt lamb.
Orðabøkur á goymslu, sum grunnurin hevur verið við til at fíggja:
Føroysk samheitaorðabók. Ritstjórnað hevur Henning Thomsen.
Føroysk-týsk orðabók. Ritstjórnað hevur Ulf Timmermann.
Føroysk-donsk orðabók. Ritstjórnað hevur Zakaris S. Hansen.
Sponsk-føroysk skúlaorðabók. Bókin er ætlað miðnámsskúlunum. Í bókini eru útvald leitorð, ið eru mest viðkomandi hjá miðnámsskúlanæmingum og øðrum, ið vilja læra spanskt. Randi Meitil og Birgit Remmel hava ritstjórnað.
Donsk-føroysk orðabók. Eisini fløguútgáva. Ritstjórnað hevur Hjalmar P. Petersen.
Føroysk orðabók (heft og innbundin), sum Jóhan Hendrik W. Poulsen, Marjun Simonsen, Jógvan í Lon Jacobsen, Anfinnur Johansen og Zakaris Svabo Hansen hava ritstjórnað, var útseld, men eitt-binds útgávan í stívari permu er uppafturprentað og á goymslu.
Føroysk-italska orðabókin, sum Gianfranco Contri hevur ritstjórnað, er útseld.
Umframt omanfyri nevndu hevur grunnurin:
føroysk-donsku orðabókina, sum M. A. Jacobsen og Chr. Matras ritstjórnaðu og føroysk-norsku orðabókina, sum Eigil Lehmann hevur ritstjórnað, á goymslu.
Fløguútgávan av Føroysku orðabókini er útseld, men ókeypis atgongd fæst til hana á heimasíðuni hjá Orðabókagrunninum.


text:
Pernille Falch Heinesen er fødd 30. oktober í 1968. Hon er útbúgvin “ædelmetal formgiver”.
Útbúgving:
- 2010-2013 Institut for Ædelmetal
- 2011 Assistentur eitt summar hjá smykkulistakvinnu Terhi Tolvanen, Frakland.
- 2008-2009 Útbúgvin á Guldsmede Højskolen í Keypmannahavn.
Framsýningar og verkætlanir:
- 2010 Prosjekt við Galleri Bærbart – Helle Bjerrum.
- 2011 Bólkaframsýning ” Brocherne” Galleri Iron Inc, København
- 2011 Bólkaframsýning “Her, nu og I morgen”, Goldfingers , København
- 2011 Bólkaframsýning á “Copenhagen Jewellery Fair”. Bella Centret
- 2011 Prosjekt “I tråd med verden”. Ishøj kommune, Integrations fællesskab
- 2012 Prosjekt og smykkugerð við Narotam Manandhar/Nepal. “To kulturer mødes”.
- 2012 Prosjekt “Kultursmykker Bellahøj”. København
- 2013 Avlæringarframsýning Galleri Pi, København
- 2014 Várfrámsýningin 2014
- 2014 Minningarframsýning i Galleri Goldfingers, København
- 2015 Várfrámsýningin 2015
- 2015 Hugskots, -konseptmenning og samskipa myndatøku og framsýning “Grind í Karry” MYNDAFRAMSÝNING & MENTANARLIGT RÍKIDØMI, Tórshavn.
Limur:
- 2013 Limur í Foreningen for Danske Kunsthåndværkere
- 2013 Nevndarlimur í Designfelagnum.
- 2014 Limur í Listahaskúla Føroyar
- 2015 Limur í Føroysk Myndlistafólk
Arbeiðsøki:
Náttúran
Í royndunum við smykkulistini fái eg íblástur í føroysku náttúruni. Eg eri eksperimenterandi og strembi eftir at finna nýggjar hættir at arbeiða og viðgera hetta føroyska tilfar. Eg havi ment ein hátt at garva fiskaskræðu, vembur, vil o.a. Hetta er ein arbeiðsháttur, sum hevur verið nógv brúktur í smykkunum eg higartil havi gjørt.
Tá ið vit hitta aðrar mentanir
Tá ið vit hitta aðrar mentanir, verður “eitt triðja” til. Tann fremmandi, eg og hetta “triðja”. Hetta haldi eg er sera áhugavert. Eg ynski við mínum smykkum at vísa á mentanarligar førleikar, sum gera, at tað ber til at samskifta fordómsfrítt millum fólk við ymiskum mentanum.


text:
Mynd: Fríðálvur A. Jensen
Fekk mítt “flashback”
- ein spennandi ferð frá 50´unum og frameftir
At hava livað í eini so spennandi tíð, sum vit føroyingar hava gjørt hesi seinastu mongu árini við tónleiki, var nakað eg bara noyddist at uppliva á palli í Norðurlandahúsinum.
Fyri tað fyrsta vil eg siga, at úrmælingurin, Suni Merkisstein, aftur her hevur birt undir og grivið í tónleikaskattinum, sum nú eisini kundi upplivast á palli.
Sera heppið, hevur hann fingið Magnus Johannesen at seta tónleikin upp, har eg alla tíðina varð undirhildin við sera framkomnum og væl leiktum tónleiki.
Eg sat alla tíðina og hugsaði, um tað nú var rætt at uppsetingin skuldi vera í big band stíli, men kom til ta niðurstøðu, at tað júst var í tí sjangruni, hesar uppsetingarnar fingu sína virðiliga endurgeving.
Fleiri av uppsetingunum vóru í heimsflokki, men onkuntíð varð sangurin doyvdur eitt sindur, tí hornini stóðu so frammliga í ljóðmyndini.
Kortini var mín samlaða uppliving sera góð, og eg fekk júst ta upplivingina eg vónaði at fáa – flott!
Eg hugsi serliga um lagið “Hvønn ein mánadag”, sum hegnisliga var sett upp, men eisini fingu Carlsen systrarnar eitt retro ljóð, sum eg haldi riggaði einastandandi.
Hugsaði eisini um trompetirnar, trombonirnar, saxofonirnar og tvørfloytununa, hvussu gjøgnumført hetta var, tí tað skal ein hegnisliga hond til at fáa hesi ljóðførini at standa væl í ljóðmyndini, tí, sum eg havi nevnt, eru hesi kraftig í sínum úttrykki.
Legði eisini væl merki til góða bass- og guitarspælið, sum stóð seg væl, men onkuntíð hevði eg kortini vilja hoyrt okkurt guitarstykki, sum kundi brotið av frá annars frálíku floytusolounum.
Hugsaði eisini um, tá lagið “1001 nátt” varð framført, hvussu einastandandi væl røddin og “gurglandi” stemmubondini hjá Sámali Ravnsfjall riggaði saman við trombonunum.
Røddin hjá Signari er ikki av teimum kraftigast, so onkuntíð hvarv hon eitt sindur í ljóðmyndini, men kom hon væl til sín rætt, tá hann, Guðrun Sólja og Kristina sungu duettir saman.
Sjálvt um tekniski parturin onkuntíð ikki var heilt ókey, so haldi eg annars, at júst henda samansetingin av ymsu sangarunum, ið vit annars kenna úr øðrum sjangrum, riggaðu væl saman og hvør sær.
Sigurður Flósason gjørdi sítt arbeið til lýtar, so øll konsertin samanlagt, var ein stór og minnilig uppliving – takk fyri!
Fríðálvur A. Jensen


text:
Skúlabólkurin
.
Børnini í skúlabólkinum fáa "barnagarðsprógv"
Skúlabørnini fingu í dag handað eitt "barnagarðsprógv", saman við einari myndamappu við myndum frá tíðini, tey hava gingið her á stovninum. Øll hini børnini vóru til staðar inni í Klingrudalinum, og hugnaðu vit okkum við pizza, saft, ís og karamellum. Ein sera hugnalig løta :)
Skúlabólkurin 2016/17
Nú er skúlabólkurin farin í gongd og í skúlabólkinum í ár eru Hávarður, Dávid, Ró, Halldis, Naima, Monika og Eva L. Tey byrjaðu við at at spæla málspøl, sum er tilfar á føroyskum, gjørt til "forskúlabørn" og innskúling. Eisini hava tey gjørt onkrar uppgávur og fingið hvør sína mappu at koyra uppgávurnar í. Elisabeth og Joan koma fyri tað mesta at hava skúlabólkin, og tey fara at møtast hvønn hósdag í Klingrudalinum, umframt aðrar dagar tá ið tey fara í bólkar, túrar, í fimleikahøllina o.a. - og onkuntíð eisini saman við miðlingunum.
Fyrstu tíðina fara tey at læra hvønn annan betri at kenna í einum øðrum forumi, tey fara at læra málspølini at kenna, læra um kropp og sansir, um ferðslu, gera ymiskar uppgávur o.a. kreativt, fara ymiskar túrar, hava rørslutíma o.a. Tá ið jólini nærkast, fara tey at venja til jólaleikin, har tey fara at framføra jólaevangeliið fyri børnum og foreldrum til jólafestina.
Aftaná nýggjár verður hildið áfram á sama hátt, umframt at tey eisini fara at vitja ymiskar stovnar og virkir, sum taka ímóti okkum, so sum Mjólkarvirkið, Brandstøðina, barnadeildina á Landssjúkrahúsinum, Løgtingshúsið og/ella Tinganes, skúlan og frítíðarskúlan, har tey skulu ganga, umframt at møguliga onkur foreldur hava eitt arbeiðspláss, sum hevur møguleika at fáa børnini á vitjan. Hetta er sjálvsagt við fyrivarni at tey kunnu taka ímóti okkum, so tit fáa nærri boð, tá ið ein avtala er gjørd við tey ymisku støðini.
Eisini fara vit til framsýningar, til Umhvørvisveiðu hjá Margarinfabrikkini og onnur tiltøk, sum verða bjóðaði fram, og hvørt ár í mai verður árliga 1-1-2 tiltakið, sum er eitt samstarv millum sjúkrahús, politi og brandstøðina, og sum er fyri øll børn sum fara í 1.flokk í Tórshavnar Kommunu í 2017.
Áðrenn summarferiuna fara vit ein dagstúr til Nólsoyar, har vit vitja Jens Kjeld, sum útstappar fuglar, vit kunnu síggja froskar, síggja prinsessutoftirnar, vitja barnagarðin, fara oman á strondina o.a.
Vit enda árið hjá skúlabørnunum við einari hugnaløtu saman við øllum børnunum á stovninum, har tey m.a. fáa handað eitt "barnagarðsprógv" og myndir frá tíðini í barnagarðinum.
Myndir frá "prógvahandanini" hjá skúlabørnunum
Tá ið summarferian nærkast hava vit ein hugnadag fyri skúlabørnunum, har tey fáa eina mappu við myndum frá teirra gerandisdegi hesi árini, ið tey hava gingið í barnagarð, saman við einum "barnagarðsprógvi". Øll børnini vóru samlaði í felagsrúminum, og so blivu børnini rópt upp at taka ímóti, og vóru børnini sera spent. Aftaná var "ábit", har børnini fingu okkurt lekkurt :)
Børnini velja
Í dag er val til Føroya Løgting, og fyri at læra børnini um, hvat tað er at velja, hava tey størru børnini hjá okkum eisini verið á vali í dag. Børnini vóru sera áhugaði og kjakaðust óført uttanfyri valhøli um, hvat tey skuldu velja. 5 valevni vóru, sum tey kundu velja ímillum, og hvørt valevni hevði ein lit, sum tey skuldu brúka at seta krossin við :)


text:
Kiran Jóanesarson
12.02.2018 - 18:08
Fiskur > Tíðindi > Føroyar
Tey fimm frystilínuskipini, sum fóru á Flemish Kap beint eftir nýggjár, komu øll aftur til Føroyar fyri nøkrum døgum síðan.
Tvey av skipunum, Klakkur og Ågot, landaðu sína last í Klaksvík, meðan Stapin, Eivind og Kambur landaðu í Kollafirði.
Skipini hava havt góðan fiskiskap á Flemiash Kap, og veiðan verður fryst umborð. Klakkur landaði miðskeiðis í síðstu viku, og sama kvøld kom Ågot aftur á Klaksvík.
Í Kollafirði var Eivind fyrstur at landa, og síðan slapp Stapin framat og Kambur byrjaði at landa í dag.
Kambur fiskaði mest - 568,6 tons, og í hølinum á honum kom Klakkur, sum hevði fiskað 566,3 tons. Stapin fiskaði 541,2 tons, Eivind 436,6 tons og Ågot fiskaði 423,1 tons.
Øll skipini landaðu fyrru lastina í Bay Roberts, áðrenn tey kom til Føroyar við veiðuni frá seinna túrinum.
Kvotan á Flemish Kap er felagskvota.


text:
Yvirlit yvir sethúsaprísir (1. ársfj. 2016)
Nýggj hagtøl um sethúsaprísir hvønn ársfjórðing
Eik ger upp prísirnar í sethúsahandli í Føroyum hvønn ársfjórðing. Tølini yvir sethúsakeyp- og -sølur stava frá almennu tinglýsingini, har allir handlarnir verða skrásettir.
Prísirnir á hesi heimasíðuni eru viðgjørdir á slíkan hátt, at teir geva eina mynd av kostnaðinum, sum vanlig sethús verða keypt og seld fyri. Tølini verða so at siga “sáldað”. Soleiðis verða hesi ikki tikin við:
- Grundøki
- Íbúðir
- Hús á grundøkjum minni enn 250 fermetrar
- Hús á grundøkjum størri enn 1.000 fermetrar, tí har kann roknast við, at grundstykkjaprísurin er partur av søluprísinum
- Hús, ið ikki verða hildin at umboða marknaðartreytir, t.d. serliga lágir prísir í sølum millum familjulimir
- Hús, sum eru yvirtikin á tvingsilssølu
Á henda hátt skuldu tølini umboðað prísin á miðalsethúsum í fríum handli.
Tórshavn: Tórshavn, Hoyvík og Argir.
Størri bygdir og býir: Klaksvík, Runavík, Glyvrar, Fuglafjørður, Gøta, Kollafjørður, Vágur, Tvøroyri, Froðba, Trongisvágur, Miðvágur og Vestmanna.
Smærri bygdir: Aðrar bygdir, ið ikki eru nevndar omanfyri, eru í bólkinum 'smærri bygdir'.
Hjá okkum sært tú sethúsaprísir heilt aftur til og við 1985.


text:
Hesi mál verða viðgjørd á bygdarráðsfundi, fríggjadagin tann, 26. januar 2018. kl. 18.30.
Sumbiar Kommuna
Mál nr. 01/01
- Umsókn um stuðul til Susvim.
- Umsókn um stuðul til tiltak hjá KRIS.
- Umsókn um stuðul til Borðspælið Hildarting.
- Umsókn um stuðul til Hovs Fornminnafelag.
- Umsókn um stuðul til Vágs kappróðrarfelag.
- Umsókn um stuðul til føstulávint.
- Umsókn um stuðul Summartónar 2018.
Mál nr. 02/01
- Ískoytis avtala til brúks avtaluna viðv. húsinum í Akrabergi.
Til støðutakan/kunning.
- Gøtuljós fram við Landsvegnum.
- Skattainntøkurnar í 2017.
Til lukkaðan fund.
Dagført yvirlit við fundarskráum, og fundarsamtyktum finst við at trýsta á HER.
Sumbiar Kommuna


text:
Orð: Hans Andrias Djurhuus
Lag: Knút Olsen
1. Aldri var sigurin størri enn tá,
tá ið eingilin skúgvaði steinin frá,
og Harrin reis upp av deyða
í gravarlíni, sum gull skygdi á
í morgunlýsinum reyða.
2. Aldri var longsulin tyngri enn tá,
tá ið kvinnurnar gingu í iva og trá
tann langa og torføra vegin,
opin var grøvin, og tóm hon lá,
tó aldri var reinari gleðin.
3. Aldri er sigurin størri enn tá,
tá ið páskaklokkurnar ringja um vág,
og ljóðið berst langt millum fjalla
um Harran, sum deyðan og grøvina vá
og sløkti sorgina alla.


text:
Undan 7. umfari í Effodeildini: HB – TB/FCS/Royn Suðringar, ið helst hava tikið øll á bóli, ikki minst seg sjálvan, við frálíku gongdini higartil í ár, koma á vitjan í Gundadali leygardagin. Góða gondini hjá samansetta liðnum hevur verið
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Seinastu tvey árini havi eg til jóladagarnar
gjørt eina gjøgnumgongd av árinum ið fór innan listina, har eg havi tikið stórt
sæð alt við, sum er hent. Men í ár havi eg hug at gera tað eitt sindur
øðrvísi. Eg havi hugt aftur á árið og valt nakrar fáar upplivingar, rák og kjak
burtur úr, sum eg haldi hava verið týdningarmikil.
2.
Listaupplivingar
Mær
dámar serstakliga væl smáar framsýningar, og tí hava tað á teimum minni
framsýningarstøðunum, kanska serliga Steinprenti, verið fleiri framsýningar,
sum hava upptikið meg nógv í 2012. Men tá eg blaði gjøgnum árið eru tað
allíkavæl tvær stórar framsýningar, báðar í Listasavninum, sum standa sterkast.
Framsýningin hjá Tróndi Patursson í januar og framsýningin hjá Hanna Bjartalíð
í oktober. Báðar standa klárt í minninum, tí tær vóru listarliga avanseraðar og
estetiskt heilstoyptar, tí tær vóru spenningsfylltar og avbjóðandi.
Innan
fyri onnur listasløg, hava upplivingarnar eisini verið stórar, Sissal Kampmann
gav út Endurtøkur, Tóroddur Poulsen gav út fleiri yrkingarsøvn og Jóanes
Nielsen gav út eitt savn, Tjóðpallurin hevði eina røð av fantastiskum
leiksýningum og gjøgnum alt árið hava verið fleiri framúrskarandi konsertir.
Men
í september gjørdist greitt, at landsstýrið hevur í hyggju at skera
listastuðulin til samtíðarlistina og hetta var byrjanin til drúgt og lívligt
kjak. Millum annað var sagt, at armslongdin var hótt, at listahugsjónin var
afturlítandi og at samanhangur vantaði í mentanarpolitikinum. Hvussu er og ikki, man lítil ivi vera um, at ein niðurskurður
uppá 18 prosent er ógvusligur og fær avleiðingar. Færri listaupplivingar verða
til okkum í 2013.
Mentanargrunnurin
raðfestir og óansæð hvussu nógv sjálvboðin arbeiðsmegi verður løgd í økið, er hetta syrgiligt og eg vóni, at avgerðin verður broytt. Men vit verða nokk noydd
til at umhugsa hvat vit gera, verður hon ikki broytt.
Vantandi
gjøgnumskygni hevur í mong ár verið ein trupulleiki innan fyri mentanarlívið.
Vit hava onga vitan um hvat tær yvirornaðu mentanarpolitisku visiónirnar ganga
út uppá, og vit fáa ikki gjøgnumskoðað hvussu peningurin verður nýttur.
Mentanarstovnarnir eru meira ella minni sáttmálaleysir og har finnast ikki
alment tilgongiligar fakligar próvførslur fyri hví peningurin verður býttur sum
hann verður. Hesin trupulleikin verður enn størri nú, tá peninganøgdin minkar
og øll mugu gera sær enn betri ómak fyri, at hon verður brúkt best møguligt.
Alternativt
til more money, more money, more money, ynski eg mær fyri 2013, at vit fáa
meira kjak, meira kunning og meira opinleika, fyri nú at brúka Kaj Leoskan
retorikk.
(IS)


text:
Nú er bind 1 av teirri upprunaføroysku skaldsøgutrilogiini eftir Agnar Artúvertin komið í bókahandlarnar. Tað ber heitið Ljósar tíðir.Hetta fyrsta bind stingur út í kortið teir tilverutengdu og fatanarfrøðiligu trupulleikar, ið verða viðgjørdir gjøgnum øll trý verkini.Ljósar tíðir setur ontologisku og vedisku karmarnar um menniskjans frælsi og trældóm og um mind-body problemið og slóðar fyri teirri víðari rannsóknini inn í sambandið millum ljós og tíð, sum verður í 3. bindi. Ljósar tíðir fæst í bókahandlum. Hon er 186 blaðsíður og kostar 145 kr.
Monday, December 2, 2013
Skaldsøgutrilogi hjá forlagnum Gwendalyn – bind 1 komið út
Nú er bind 1 av teirri upprunaføroysku skaldsøgutrilogiini eftir Agnar Artúvertin komið í bókahandlarnar. Tað ber heitið Ljósar tíðir.Hetta fyrsta bind stingur út í kortið teir tilverutengdu og fatanarfrøðiligu trupulleikar, ið verða viðgjørdir gjøgnum øll trý verkini.Ljósar tíðir setur ontologisku og vedisku karmarnar um menniskjans frælsi og trældóm og um mind-body problemið og slóðar fyri teirri víðari rannsóknini inn í sambandið millum ljós og tíð, sum verður í 3. bindi. Ljósar tíðir fæst í bókahandlum. Hon er 186 blaðsíður og kostar 145 kr.
Posted by Listin at 6:30 PM
Labels: Tíðindaskriv


text:
Spreingievni og spreingiarbeiði v.m.
Arbeiðs- og brunaeftirlitið umsitur lóggávuna um spreingievni og spreingiarbeiði v.m. Endamálið við lógini er at fyribyrgja skaða í sambandi við spreinging til tess at verja lív, heilsu, umhvørvi, materiel virðir og aðrar vandastøður yvirhøvur.
Lógin umfatar viðurskifti, ið snúgva seg um innflutning, flutning, goymslu av spreingievni, útinnan av spreingiarbeiði og aðra handfaring av spreingievni á landi.
Lógin umfatar bæði tilætlaða og ótilætlaða spreinging. Tilætlað spreinging fevnir um fyriskipaða spreinging t.d. í sambandi við eitthvørt arbeiði, meðan ótilætlað spreinging ikki er fyriskipað, men sum er óvæntað.
Lógin fevnir um spreingievni og spreingiarbeiði, sum fer fram á landi. Flutningur sjóvegis er umfataður av ábyrgdarøkinum hjá Sjóvinnustýrinum.


text:
Eftir Havhestaeggum
Kundi tú hugsa tær eina serliga uppliving ?
Á hvørjum árið uml. 20. mai, er tíðin búgvin til at ræna havhestegg. Í Eystfellinum eru fleiri áhugaverd og vøkur økir, har møguleiki er fyri at fáa eina serstaka uppliving fyri lívið.
Vit bjóða ein ella tveir túrar árliga, har møguleiki er fyri uml. 25-30 luttakarum, at verða við til hesa serstøku uppliving.
Skrá:
08:45 Fari verður við “Rituni úr Hvannasundi til Hattarvíkar.
10:00 Morgunmatur
10:45 Fari verður niðan á eggina. Túrurin tekur uml. 45 min. at ganga.
12:00 Fari verður útav tromini og egg verða tikin
14:30 Matpakkin verður etin
15:00 Fari verður útav tromini og egg verða tikin
17:00 Fongur og útgerð verður pakka saman og fari verður til gongu oman á bóndans garð.
18:00 Náttúrði við góðum føroyskum viðskera og sjálvandi havhesteggum.
20:00 Fari verður úr Hattarvík við “Rituni” til Hvannasund. Luttakaratal tilsamans kann í mesta lagi vera 30 fyri hvønn túr.


text:
Í sambandi við at Rituvíkarvegurin nú er liðugur, verður skipað fyri hátíðarhaldi leygardagin 21. juli klokkan 13.30, har Kári P. Højgaard, landsstýrismaður í innlendismálum, heldur røðu og klippir snór. Nes Sóknar Musikfelag spælir í sambandi við hátíðarhaldið.
Talan er um nýggjan tilkoyringarveg av Rituvíkshálsi til bygdina. Hesin nýggi teinurin, sum er umleið 1,2 kilometrar langur, er ein tvíbreytaður landsvegur við vegøksl og bilverju, ið gongur frá vegamótinum Rituvíkarvegur/Æðuvíkarvegur móti Rituvíkar bygd.
Aftan á hátíðarløtuna, ið fer fram á Rituvíkshálsi, har nýggi vegateinurin byrjar, gongur leiðin oman í skúlan í Rituvík, har motorsúklur koyra undan, meðan fólk ganga, og bilar koyra í hølunum. Í skúlanum bjóðar Landsverk kaffi og køkur, og síðani heldur Magnus Rasmussen, borgarstjóri í Runavíkar Kommunu, røðu.


text:
Árið 2007 var eitt fantastiskt ár fyri føroyska svimjing. Gott HM í Melbourne, har sjálvt viðmerkjarin hjá Eurosport legði til merkis hvussu væl tær báðar Mona og Jutta svomu. Fantastiskir oyggjaleikir, har vit domineraðu yvir allar tjóðir. Fyrstu gullheiðursmerki á NJM, umframt yvirhøvur eina plasering millum hinar tjóðirnar sum verður torfør at endurskapa. Og so Pál 🙂
Hóast tað í seinastuni kann tykjast at handla bara um Pál og Elspu, so vóru svimjiúrslitini í ár so verri enn so eitt (ella tvey) einmansavrik. Kristian Olsen fór undir 24 í 50 frí, og tók eisini metið í 100 frí. Shaila gav í heilum Elspu skarpan gang. Kári er einaráðandi í rygg. Malan V. Bærendsen setti føroyskt met bæði í 100 og 200 bringu. Og Oyggjaleikahópurin var so stórur (og góður) sum ongantíð fyrr.
SSF metlistin er eitt týðiligt tekin um hvørjar úrmælingar vit eiga (og hava átt), akkurát hetta árið. Har er nevniliga við fáum undantøkum nakað føroyskt met sum ikki er sett í ár. Føroyingar eiga ongar mannligar bringusvimjarar í dag, sum tá ið Asbjørn Hansen, Ingi Andreasen og Høgni T. Hansen vóru vælmaktini í 90-unum. Vit mangla kanska eisini ein firvaldasvimjara sum Asbjørn í 50 og 100. Og vit mangla eisini bringusvimjaran til at kunna taka metini í stafettunum hjá monnum. Men út yvir tað, so eru øll føroysk met nýggj, sett av teimum svimjarum sum vit eiga í dag.
Og framtíðin er bjørt, tí har er nevniliga yngri svimjarar sum seriøst spøkja í kulissunum. Petur McIntosh kom akkurát ikki við til Oyggjaleikir; men Høgni Miné-Rasmussen kláraði kravtíðina og er yvirhøvur ein úrmælingur í sínum bólki. Eisini tá ið hugt verður út um landoddarnar. Elspa og Pál eru heilt serlig, men tó so eru tað í heilum onnur og yngri nøvn sum standa á metlistunum í teimum yngru bólkunum. Guðrun H. Jacobsen. Pauli Ø. Mohr. Magnus Jákupsson.
Banka undir borðið, men ár 2008 kann gerast betri enn 2007. Vit hava fyri fyrstu ferð møguleika fyri at fáa svimjara í finaluna á Evropeisku JuniorMeistarastevnuna. Eg sigi ‘í finaluna’, tí eg tori ikki at siga tað sum veruliga er uppá spæl – nevniliga ein seriøsur møguleiki fyri at vinna heiðursmerki. Okkara svimjarar fara eisini til HM á stuttbana í Manchester, til danske årgangsmesterskaber og til okkurt nýtt tey kalla Nordisk UngdomsMesterskab í Finnlandi (tað eru svimjarar yngri enn juniorar). Og har verður eisini EM í Kroatia og NJM í Svøríki.
Sum heild ein ótrúlig tíð. Tey hava arbeitt hart og miðvíst í feløgunum runt landið í fleiri ár, og vit heysta nú av álvara fruktirnar. Men samstundis eru týðiliga toruskýggj á himmalhválvinum, sum væl (eisini) kunnu koma til at merkja svimjiárið 2008. NJM gekk ikki heilt sum ætlað, serliga hvat føroyingum viðvíkur, og vit hava mildt sagt eitt illa fungerandi landsliðsarbeiði enn. Elspa er farin, og spurningurin er um hetta so bara verður tann eini missurin hjá okkum, ella um vit í framtíðíni fara at síggja hetta sum gongdu leiðina… at svimjarar flyta sín tjóðskap til Danmarkar, tá ið teir vaksa burturúr tí sum vit kunnu og vilja bjóða teimum í Føroyum.
Livst so spyrst.


text:
Allur másafuglur í Føroyum er gráur ella bláligur á bakinum.
Likka reiðrast niðri í haganum. Hon er flytifuglur og heldur til við strendurnar í Portugal og Marokko um veturin. Fiskimási og bakur síggjast ofta saman við likku.
Bakur, eisini nevndur svartbakur, er størstur av másunum og líkist likku í útsjónd.
Fiskimási og bakur reiðrast ofta í homrum og onkuntíð í bølum á grasfløtum. Fiskimási og flest allir bakar eru støðufuglar.
Bakur og fiskimási drepa nógvan sjófugl, serliga ritu og lunda.
Likka
- Longd: 52-67 cm
- Vekt: 800 g
- Flog: 135-155 cm
- Egg: 3
Fiskimási
- Longd: 55-67 cm
- Vekt: 1100 g
- Flog: 138-155 cm
- Egg: 3
Bakur
- Longd: 64-78 cm
- Vekt: 2000 g
- Flog: 150-165 cm
- Egg: 2-3


text:
Um tú ert eitt dýr, er tað ikki líkamikið, hvønn lit tú hevur. Litirnir siga nakað um, hvar dýrini liva og hvussu.
Vøkru mynstrini og bjørtu litirnir fáa dýr at tekkjast hvør øðrum, tá ið tey skulu makast. Men tað kann eisini bera boð um, at dýrini eru eitrandi!
Síggj meg!
Bringureyði er vakur á liti. Bæði litirnir og vakri sangurin hjá honum gera hann lættan at fáa eyga á, sjálvt um hann er lítil. Og hetta er gott, tá ið hann leitar sær eftir einum maka.
Men tað er ikki so gott, tá ið tú vilt krógva teg fyri fíggindum og ikki verða etin.
Bringureyði verður sjáldan eldri enn 1 ár. Men teir, ið klára fyrsta árið, kunnu gerast ógvuliga gamlir, heili 19-20 ár. Og hetta er høgur aldur fyri ein smáfugl.
Munur á hann og hon
Hjá fleiri dýrum er munur á kalldýrinum og kvenndýrinum. Oftast eru kalldýrini størri og eisini litfagrari enn kvenndýrini.
Hjá æðu er steggin bæði størri og litfagrari enn bøgan.
Steggin er sera eyðkendur í sínum svarta og hviíta búna. Bøgan er myrka-reyðbrún og fellur væl saman við lendinum, tá ið hon liggur í reiðrinum og bølur eggunum.
Kombikk er vanliga silvurgrønt á bakinum, silvurlitt um síðurnar og hviítt undir buúkinum.
Men í gýtingini verður kallfiskurin hjaá kombikki reyður undir høvdinum og um buúkin. Og tað er júst reyði liturin, sum lokkar kvennfisk til reiðrið hjá kallfiskinum at gýta.
Ansa eftir - eg eri eitrandi!
Eitrandi dýr hava bjartar litir, sum ávara og vísa, at tey ikki kunnu etast. Og tað er eitt gott hugskot, um tú ikki vil verða etin.
Firvaldar og ormverur kunnu ikki stinga ella biíta eins og byýflugur og vespur, men nógvar ormverur brúka eitur á annan hátt at styggja fíggindan.
Nakrar náttfirvaldaormverur hava eitrandi hár, og aðrar smakka ella lukta illa. Vanliga hava hesar ormverur bjartar litir, sum ávara fíggindan um at halda seg burtur.
Summar ormverur, sum ikki eru eitrandi, duga so væl at líkjast eitrandi sløgum, at fíggindar als ikki tora at nerta tær.
Fagurlittu firvaldarnir
Tikaravongur er eitrandi. Tað boða bjørtu litirnir á honum frá. Eiturið ger, at hann smakkar illa hjá fugli og øðrum fíggindum, sum eta hann.
Tá ið hann hvílir seg, fjalir hann afturveingirnar undir framveingjunum. Er vandi á ferð, vísir hann reyðu afturveingirnar og flýgur av stað. Á henda hátt ávarar hann fíggindarnar.


text:
Kærleikin man vera tað ríkasta, menniskju kunnu uppliva. Kortini vísa hagtølini, at eitt av hvørjum trimum hjúnaløgum í Føroyum endar við hjúnaskilnaði. Nakað, sum byrjaði við kærleika og vón um eina ríka framtíð, miseydnaðist. Hví?
Tag: Kærleiki
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri.
Hvussu torført er tað ikki at ofra tað, ein er glaður fyri og elskar? Tað kann vera lætt at geva frá sær tað, ið vit ikki hava brúk fyri, men nakað, vit hava so kært, ja, tað er nakað heilt annað.
Kennir tú kensluna av at hava gjørt nakað skeivt? At hava vitað, hvar ið karmurin var, verið freistaður at fara útum karmin, og síðani gera eftir freistingini? Kennir tú kensluna av avleiðingini, sum fylgdi, tá ið tú gjørdi hetta skeiva?


text:
Ingi Samuelsen
09.01.2017 - 18:06
Seks fólk eru funnin deyð í einum sethúsum í lítla býnum Ulstrup nærhendis Randers í Jútlandi. Tað boðar Østjyllands Politi frá í dag.
Tað var um middagsleitið, at løgreglan fekk fráboðan um, at okkurt óvanligt var hent í húsunum, sum standa í einum friðarligum íbúðarøki. Løgregla og sjúkrabilar vórðu send á staðið, har tey funnu seks deyð fólk, tvey vaksin og fýra børn.
Allan seinnapartin er umfatandi kanningararbeiði gjørt á staðnum, men enn hevur almenningurin ikki fingið at vita, hvat orsøkin er til sorgarleikin.
Íbúðarøkið er stongt fyri allari ferðslu, og ljósini á vegnum eru sløkt. Ekstra Bladet veit seinnapartin at siga frá grannum, at tá løgreglan kom á staðið, vórðu øll vindeygu og hurðar latnar upp á víðan vegg.


text:
Ingi Samuelsen
13.02.2018 - 09:44
Ítróttur > Ítróttur > Vetrarítróttur
Niðurlendski skoyturennarin, Ireen Wust, ók seg í gjár inn í søgubøkurnar undir vetrarolympisku leikunum í Suðurkorea.
Tað hendi, tá 31 ára gamla Wist vann gull í kappingini í 1500 metra skoyturenning fyri kvinnur. Harvið kom hon upp á tíggju OL-heiðursmerki, og er sostatt mest vinnandi skoyturennarin í OL-søguni. Fimm ferðir hevur Ireen Wust vunnið gull.
Í gjár rann hon teir 1500 metrarnar upp á ein minutt og 54,35 sekund.
Japanska Mih Takagi var 0,20 sekund seinri og fekk silvur, meðan Marrit Leenstra úr Niðurlondum vann bronsu.
Amerikanska Heather Bergsma, sum eigur heimsmetið, endaði nummar átta. Heimsmetið upp á ein minutt og 50,85 setti hon fyri tveimum árum síðani.
Niðurlond hava nú vunnið trý gullheiðursmerki, tvey úr silvuri og tvey úr bronsu og er landið við næstflest heiðursmerkjum eftir Týskland við fýra úr gulli, einum úr og tveimum úr bronsu. USA hevur vunnið trý gull, eitt silvur og tvey bronsuheiðursmerki.
Noreg vann gull á lopbrekkuni í gjár, tá Maren Lundby var best í skíðlopi. Við hesum sigrinum kunnu norðmenn nú breggja sær av at hava 100 ítróttafólk, sum hava vunnið gull á vetrarolympisku leikunum.
Noreg liggur á fjórða plássi við tveimum gull, fýra silvur og trimum gullheiðursmerkjum. Svøríki hevur vunnið eitt gull og eitt silvur og Finnland hevur vunnið tvey bronsuheiðursmerki.


text:
Útgivið tann: 21.09.2013
Klombur (Marius Staksberg)
Skrivað hevur: Jógvan Andersen
Útlendska orðið parentes nevna vit á føroyskum klombur. Orðið klombur er hvørkikynsorð, og eitt klombur er annar bogin, vit seta um orð ella setningar, sum vit skjóta inn í ein tekst. Vit seta tó altíð tvey klombur, og saman nevna vit tey eini klombur. Vit brúka tað sostatt mest í fleirtali og siga eitt nú, at eitthvørt stendur í klombrum. Men summi tykjast fata orðið sum kvennkynsorð, klombra, og siga t.d.: Tað stendur í klombru, og eisini t.d.: Tað er sett í klombru. Men orðið er sum sagt hvørkikynsorð og verður mest sum bert brúkt í fleirtali við hesi merking. Í hvør- og hvønnfalli fleirtali eitur tað, eins og í eintali, klombur og í hvørjumfalli fleirtali klombrum. Vit seta sostatt eitthvørt í klombur, og tá ið tað er sett í klombur, stendur tað í klombrum.


text:
Arrogant Helle Thorning reingir veruleikan
6. mai 2015
- Forsætisráðharrin talar ímóti fakta og ímóti síni egnu ráðharrastovu, tá ið forsætisráðharrin pástendur, at heilsumál er føroyskt sermál, ið Danmark onga fíggjarliga ábyrgd hevur av – arrogant og reingjandi, sigur Edmund Joensen
- Seinasta orð er ikki sagt, og sum fólkatingsmaður fari eg at halda fast í hesum máli.
Hetta sigur Edmund Joensen, fólkatingsmaður fyri Sambandsflokkin, eftir orðaskiftið um Ríkisfelagsskapin í Fólkatinginum í dag.
Edmund Joensen setti forsætisráðharranum, Helle Thorning-Schmidt, henda spurning:
- Hvussu ætlar stjórnin at tryggja, at Føroyar koma upp á eitt støði í heilsuverkinum, sum er á leið hitt sama sum hitt danska?
Orsøkin til, at fólkatingsmaðurin setti spurningin, er, at heilsumál eru felagsmál í Ríkisfelagsskapinum og verða fíggjað av Føroyum og Danmark í felag.
Ein onnur orsøk er, at forsætisráðharrin fyri fimm mánaðum síðani segði soleiðis í orðaskifti við Edmund Joensen:
”… så længe et område ikke er overtaget, er det vores pligt at sikre, at standarderne er stort set de samme i hele Rigsfællesskabet”.
- Hetta er eitt lyfti, sum ein forsætisráðharri má standa við og gera álvara av, sigur Edmund Joensen, sum í orðaskiftinum vísti fólkatinginslimum á, hvussu vánalig støðan er í føroyska heilsuverkinum, har ið tað eitt nú mangla uml. 50 serlæknar.
- Tíverri vísir dagsins orðaskifti, at sosialdemokratiski stjórnarleiðarin skákar sær undan sínum skyldum, og hon rennur beinleiðis undan ábyrgd. Í felagsmálum eiga bæði londini at fíggja nøkulunda javnbjóðis, og støðutakanin hjá Helle Thorning-Schmidt kann ikki góðtakast.
Edmund Joensen vísir til Løgtingslóg um ræði á málum og málsøkjum, sum seinast broytt við løgtingslóg nr. 55 frá 26. mai í 2011.
Út frá henni kann staðfestast, at heilsumál eru IKKI yvirtikin sum sermál, so sum forsætisráðharrin pástendur.
- Okkurt bendir á, at forsætisráðharrin ikki hevur skilt samanheingin.
Eisini vísir Edmund Joensen á, at Forsætisráðið sjálvt sigur, at heilsumál eru felagsmál.
Forsætisráðið gevur á hvørjum ári út eina frágreiðing um føroysk viðurskifti, og har hevur í mong ár staðið hitt sama, at: ”sagsområdet er således fortsat fællesanliggende”.
- Seinasta orð er ikki sagt, og sum fólkatingsmaður fari eg at halda fast í hesum máli, sigur Edmund Joensen, fólkatingsmaður fyri Sambandsflokkin.
- - -
Her niðanfyri er dagsins røða hjá Edmundi Joensen, fólkatingsmanni, í Fólkatinginum: Les meira ....
RN
Aftur


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Um Vestmanna Skúla
Í Vestmanna skúla ganga umleið 200 næmingar úr 1. til 10. flokk. Næmingarnir eru úr Vestmanna og Kvívíkar kommunum. Næmingar úr Kvívík, av Stykkinum, úr Leynum og av Skælingi ganga í framhaldsdeildini.
Skúlin hevur 14 vanligar skúlastovur, 8 serstovur og 3 serundirvísingarhøli. Harumframt hevur skúlin ítróttarhøll, svimjihyl og bókasavn. Í hesum skúlaárinum eru 26 lærarar í Vestmanna skúla.
Næmingar skúlans kunnu taka fráfaringarroynd fólkaskúlans eftir 9. flokk og víðkaðu fráfaringarroynd fólkaskúlans eftir 10. flokk.
Partar av skúlanum eru frá 1950, 1967 og 1986. Elsti partur er frá 1950 og liggur á Kongsteigum beint uttan fyri Gjógvará. Næsti partur er bygdur uppí úteftir í 1967. Hesir báðir partarnir vórðu umbygdir og endurnýggjaðir í 1984 - 1986. Tann nýggjasti parturin er beint innan fyri Gjógvará og er tikin í nýtslu 1. februar í 1986.
Fá meira kunning um Vestmanna Skúla á heimasíðuni vestmannaskuli.fo/
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Vardar íbúðir skulu byggjast í Vágum
Stig eiga sum skjótast at verða tikin til at byggja íbúðir til fólk við serligum tørvi í Vágum.
At hetta ikki langt síðani er gjørt, kunnu vit bara takka sitandi samgongu fyri og ikki minst hennara lokalu umboðum her vesturi.
Mánakvøldið var Rósa Samuelsen, tinglimur fyri Sambandsflokkin og fyrrverandi almannamálaráðharri, í politiskari hólmgongu í Sørvági við Biritu á Løgmansbø Bláhamar, løgtingsvalevni hjá Tjóðveldi.
Á fundinum váttaði Rósa Samuelsen, at tað potensielt er tørvur á umleið 12 íbúðum til fólk við serligum tørvi í Vágum – tá eru tey á sambýlunum ikki tald við.
Rósa Samuelsen hevði hug at geva Bústøðum skyldina fyri, at onki var hent, tí Bústaðir formliga standa fyri almennu bústaðarbyggingini í Føroyum.
Atspurd mátti sambandstingkvinnan tó ásanna, at onki er til hindurs fyri, at Almannaverkið sjálvt tekur stig til at byggja íbúðir, um bara politiskur vilji er til tess.
Tann viljin verður eftir valið, um Tjóðveldi sleppur til valdið!
Tað er sjálvsagt fyrst og fremst fyri brúkarans skyld, at íbúðirnar skulu byggjast, men fyri Vágar hevur tað eisini týdning, at talan er um fleiri virðismikil almenn arbeiðspláss. Tí tá bíðitíðin eftir íbúð her vesturi verður ov long, leita búfólkini sær íbúð aðrastaðni í landinum, og tann gongdin sæst longu nú.
Ingolf S. Olsen
Løgtingsvalevni hjá Tjóðveldi


text:
Ert tú byrjað/ur uppá eina útbúgving, men kundi hugsað tær at skift til eina aðra, so ber til at søkja um tað. Tá verður í hvørjum einstøkum føri mett um, hvussu nógv útbúgvingarnar líkjast, áðrenn støða verður tikin til, um partar av lærutíðini og fakunum kunnu yvirførast til nýggju útbúgvingina.
Hevur tú lærusáttmála við eina fyritøku, má hann fyrst setast úr gildi, áðrenn til ber at gera nýggjan sáttmála. Fyri at kunna seta ein lærusáttmála úr gildi eftir at 6-mánaðar royndartíðin er úti, skulu bæði lærlingurin og læruplássið skriva undir upp á, at sáttmálin verður settur úr gildi. Síðan kann lærlingur gera nýggjan lærusáttmála og byrja nýggja yrkisútbúgving.
Er samanfall ímillum gomlu og nýggju útbúgvingina, kann lærlingur søkja um góðskriving ella at fáa part av lærutíðini stytta. Hetta verður gjørt við at senda Umsókn til Yrkisdepilin.


text:
Archive for the ‘Advertisment’ Category
Bakkastova
Nú er langt síðani at vit uppdateraðu bloggin seinast. Tað eru ymiskar orsøkir til tað, men nú skuldi farið og verðið betri tað komandi tíðina og tit fara at síggja meiri til okkum aftur 🙂
Vit eru nú bæði tvey í Føroyum og vera verandi í Føroyum til eftir summarferðiuna. Vit hava nógv ymiskt á skránni inntil tá, so hyggið inn aftur við jøvnum millumbilum fyri at síggja hvat vit fáast við.
Eftir páskir fara vit eisini at almannagera eina nýggja spennandi verkætlan, ið hevur verið í gerð nú í eina tíð. Hetta fáa tit at vita meiri um eftir páskir.
Her eru nakrar myndir, ið vit tóku av Bakkastovu í Ljósáðum. Húsini hevur Ludvík Petersen latið bygt, møblarnir eru frá HomeDesign á Hjalla og vindeyguni eru frá H-dygd. Húsini eru í serflokkið og vit lata myndirnar tala fyri seg. Um tit ynskja at vita meiri um húsini, so kunnu tit vitja http://www.ognir.fo
1.
2.
3.
4.
5.
6.
7.


text:
Naser Khader
Naser Khader (arabiskt:(ناصر خاضر) (føddur 1. juli 1963 í Damaskus) er ein danskur-sýriskur skribentur, fyrilestrarhaldari og politikari. Hann var fólkatingslimur fyri Radikala Vinstra 2001-07. Hann var ein av stovnarunum av flokkinum Ny Alliance. Hann stovnaði felagsskapin Demokratiske Muslimer í sambandi við gøluna um Muhammedtekningarnar.
4.-5. apríl 2007 vóru Naser Khader og Bente Dalsbæk, sum tá vóru par, í Føroyum og hildu hvønn sín fyrilestur í Miðlahúsinum í Havn.
Innihaldsyvirlit
Útbúgving[rætta | rætta wikitekst]
Árini 1975-80 gekk Naser Khader í fólkaskúla og 1980-83 á studentaskúla í Keypmannahavn. Hann var tann fyrsti danin við útlendskari bakgrund, sum fekk stundentsprógv.[1] Hann er cand.polit. frá Københavns Universiteti, har hann var innskrivaður 1986-93.
Harumframt hevur hann lisið mellemøststudier á Odense Universiteti 1991-93, fjarlestur í islam, m.a. summarskeið á al-Azhar Universitetinum i Kairo 1997, og er útbúgvin innan retorikk og miðlan á Aarhus Universiteti 1994-95. Hann hevur fleiri ferðir verið á námsferð í Miðeystri og hevur verið á fleiri tulkaskeiðum.
Arbeiðslív[rætta | rætta wikitekst]
- 1983-98 arabiskur tulkur og týðari
- 1989-97 týðari/konsulentur fyri DR
- 1996-97 konsulentur í Dansk Almennyttigt Boligselskab
Politiskt lív[rætta | rætta wikitekst]
Naser Khader hevur verið limur í Radikala Vinstra árini 1984-2007 og verið Keypmannahavnskur býráðslimur árini 1997-2000. 7. mai 2007 stovnaði Naser Khader saman við politikarunum Gitte Seeberg og Anders Samuelsen nýggja flokkin Ny Alliance.
Nevndararbeiði[rætta | rætta wikitekst]
- 1998-2001 limur í etiska ráðnum
- 2000-2001 limur í »tænketankinum« um integratión hjá danska innanríkisráðnum
- 1999-2000 nevndarlimur í Lokale- og Anlægsfonden
- 1998-? limur í nevndini hjá Nyt Europa
Bókaútgávur[rætta | rætta wikitekst]
- Ære og Skam, Borgen (1996)
- khader.dk (saman við Jakob Kvist), Aschehoug 2000
- Nasers Brevkasse. Interview ved Elisabeth Svane, Gyldendal Uddannelse (2001)
- Naser Khader og folkestyret - de første fire år. Politiken (2005)
Heiðurslønir[rætta | rætta wikitekst]
- Forfatterforeningens pris for Fred og Mellemfolkelig Forståelse, aug. 1998
- HK's Kulturpris, 1998
- AFS-Interkulturs Interkulturprisen 1999
- Modermål-Selskabets Modersmål-Prisen 2000
- Junior Chambers pris som The Outstanding Young Person 2001
- P.A. Heiberg Prisen, Dansk Pen's ytringsfrihedspris, 2002.
- Jyllands-Postens Fonds Ytringsfrihedspris, 2006.
Privat[rætta | rætta wikitekst]
Foreldur hansara eita Ahmed Abu Khader og Sada Abu Khader. Hann livdi saman við løgfrøðinginum og rithøvundanum Bente Dalsbæk frá 2003 til 2010 saman við trimum børnum, hann átti eina dóttir frammanundan og hon átti ein son, í 2004 fingu tey ein son saman. Hon flutti frá honum í 2010. Hann var fólkatingslimur fyri Radikale Venstre, tá tey komu saman, og hon var tá taluskrivari fyri Christian Majdahl, sum var Fólkatingsins formaður tá.[2]
Keldur[rætta | rætta wikitekst]
- Folketinget.dk Dato: 21. juli 2003.
- Naser Khader
- Ny Alliance
- Nyhedsmagasinet Danske Kommuners tema om VL-grupper (bert atgeingi fyri haldarar)


text:
Eitt størri ferðalag úr Thyborøn - sum liggur í norðara partinum av Vestur Jútlandi - vitjar í Føroyum í hesum døgum. Tey, sum manna ferðalagið, umboða fyri tað mesta havnamyndugleikarnar og vinnulívið, sum er staðsett í býnum. 19 fólk eru í hópinum, ferðaleiðari er Ingigerð á Trøðni, og endamálið við ferðini er serliga at fáa eina kunning um, hvat fyriferst í føroyskum havnum og í føroyskum vinnulívi í hesum døgum.
Vitjanin byrjaði á Bakkafrost, har Kári Egholm Jacobsen, virkisleiðari, sum eisini er vinnu- og havnanevndarformaður í Runavíkar kommunu, greiddi frá fyritøkuni og gerandisdegnum á nýggja virkinum á Glyvrum. Ferðalagið fekk eisini høvi til at skoða framleiðsluna, frá tí at laksurin kemur svimjandi inn á virkið, haðartil hann annaðhvørt er búgvin til útflutnings í portiónum ella sum heilur fiskur. Eftir tað var farið ein keitúr, har tað m.a. varð hugt at útbyggingini av havnarlagnum og flakavirkinum hjá Faroe Origin. Eftir tað greiddi borgarstjórin í býráðssalinum donsku gestunum frá hvussu Runavíkar kommuna er samanskrúvað og hvønn týdning havnaløgini í teimum ymsu bygdunum hava fyri kommununa.
Í Thyborøn búgva góð 2 túsund fólk og býurin liggur við fjarðarmunnan á Limfjørðinum út til Vesturhavið. Thyborøn er partur av Lemvig kommunu. Býurin er sum fleiri býir í Føroyum vaksin frá havnini og niðaneftir. Fyrsta havnabyggingin varð framd fyri áleið 100 árum síðani og Thyborøn havn er ídag millum størstu fiskivinnuhavnir í Danmark. 110 fiskiskip eru heimahoyrandi í Thyborøn og máta tey tilsamans áleið 15 túsund bruttotons.
Eitt sermerki við býnum er stóri skansin, ið týska hermegin bygdi undir seinra heimsbardaga og sum er ímillum størstu verndarvirki, ið teir bygdu um tað mundið. Hann skuldi verja vestaru innsiglingina til Limfjørðin, og har finnast 66 stórir og 40 smærri bunkarar og støður til goturstykki.


text:
Kanning
Løgreglan kann kanna, um bilførari hevur nýtt rúsevni annaðhvørt við at kanna eyguni ella við at taka eina roynd av spýtti.
Roynd av eygnarørslum
Ert tú ávirkað/ur av rúsevnum, reagerar eygað øðrvísi enn vant. Summi sløg av rúsevnum fáa sjónopnuna (pupilluna) at minka. Onnur sløg fáa sjónopnuna (pupilluna) at gerast sera stóra. Uppaftur onnur gera, at eygað reagerar seint upp á ljós, og nøkur sløg gera, at tú fært reikandi eygnarørslur. Mong sløg av rúsevnum geva fleiri av hesum eyðkennum samstundis.
Ein einføld roynd av eygunum kann geva løgregluni eina greiða ábending um, hvørt ein persónur er ávirkaður og av hvørjum:
- Stødd á sjónopnuni (pupilluni) verður kannað við pupillumetri
- Lýst verður í eygað fyri at síggja reaktiónina
- Bilførarin skal fylgja einum penni ella fingri við eygunum, meðan hann verður fluttur til síðuna.
Løgreglan hevur altíð heimild til at fáa bilførarar at gera hesa roynd, eins og teir kunnu krevja, at allir blæsa í alkometur. Bendir royndin á, at bilførarin er ávirkaður av rúsevnum, verður blóðroynd tikin hjá lækna. Innihaldið í blóðroyndini verður brúkt sum próvførsla.
Roynd av spýtti ella sveitta
Løgreglan kann eisini brúka eina sonevnda roynd av sveitta ella spýtti. Royndin reagerar, um tað eru spor av heroini, morfini, amfetamini, ecstasy, kokaini og so framvegis í sveitta ella spýtti. Bendir royndin á, at tú er ávirkað/ur av rúsevnum, verður blóðroynd tikin hjá lækna. Innihaldið í blóðroyndini veður brúkt sum próvførsla.


text:
14. mai | DAGFØRING! Av persónligum ávum hevur Uffe Koch fingið forfall og kann tíverri ikki luttaka. Hetta broytir tó ikki innihaldið í tiltakinum, tí Mogens y...
4. mai | Fríggjadagin var Ólafur Ragnar Grímsson og vitjaði Jan Ziskasen á Føroya Tele. Ólafur er í Føroyum í samband við Arctic Forum ráðstevnuna, ið verður í...
22. apr | Nú kanst tú ringja og fáa hjálp heilt til kl. 20 gerandisdag og leygardag kl. 10-14. Í meira enn 110 ár hava vit tænt føroyingum, og føroyska fólkið h...
20. apr | Tað verða tey somu sjey, sum koma at mynda nevndina í Føroya Tele næsta árið. Á ársaðalfundi hósdagin 19. apríl, tá samtakið kunngjørdi úrslitið fyri ...
19. apr | Úrslitið hjá Føroya Tele fyri 2017 gjørdist 51 milliónir krónur eftir skatt. Eigarin, sum er Føroya Landsstýri, fær 20 milliónir krónur í vinningsbýti...
26. mar | Føroya Tele hevur selt 43,9% av Formula. Feløgini koma framhaldandi at samstarva um útvaldar tænastur og produktir, og sølan fer ikki at ávirka hetta ...
20. mar | 5G verkætlanin er ein av íalt seks verkætlanum, sum í harðari kapping við hinar verkætlanirnar hevur vunnið lut í eina pulju á 25 mió. £ frá bretsku s...
15. mar | So var tað her. Nýggjasta nýggja frá Samsung. Nýggja flaggskipið, Galaxy S9, fæst nú til keyps í nethandlinum, og stórasysturin S9+ er eisini har. Vit...
15. mar | Føroya Tele hevur áhaldandi arbeitt við at fáa Apple góðkenning til at nýta føroysku landakotuna (+298) í Apple skipanum, soleiðis at føroyingar í Før...
12. des | Føroya Tele hevur selt sín ognarlut í Vikmar. Fyritøkurnar koma framhaldandi at samstarva um at veita tænastur til sjóvinnuna, og tí fer sølan ikki at...


text:
Bjørn Kalsø, landstýrismaður við mentamálum, handaði í kvøld Tóroddi Poulsen Mentanarvirðisløn Landsins, sum er 150.000 krónur. Handanin fór fram í Spaniastovu í Klaksvík, har Turið Sigurðardóttir bar fram røðu um Tórodd. Eg avmyndaði teir báðar, Bjørn Kalsø og Tórodd Poulsen, á bókamessu í Göteborg í september í fjør, har teir eisini hittu Bertil Falk, sum stovnaði bókamessuna.
Niðanfyri er mynd av einum vælnøgdum og ikki sørt forherðaðum Tóroddi við prentinum Løgmaður í klønum tráð og bókini Avbyrgingar í Steinprenti í november.
Silja Strøm, myndlistakvinna, fekk Virðisløn til ungt listafólk, sum er 50.000 krónur. Silja er ættað úr Vestmanna og lesur og arbeiðir í Glasgow. Eftir handanin helt Nils Orth, savnsleiðari, ein fyrilestur. Næsti virðislønarmóttakari var Marianne Clausen, vísusavnari, sum hevur lagt seg eftir at savna Kingo- og kvæðaløg. Zakarias Wang segði nøkur orð um virksemi hennara. Sømdargávur landsins, frá og við í ár og restina av lívinum, fara til Guðrið Poulsen leirlistakvinnu, sum eg avmyndaði í Dugna í heyst, Ebbu Hentze, rithøvundur og týðari, sum eg avmyndaði saman við Fríðu Matras Brekku á Heystframsýningini 2010 og Hanus G. Johannesen, sangari, sum eg avmyndaði í Gallerí Focus.
Í dómsnevndini, sum lata virðislønirnar, sita Martin Næs og Armgarð Weihe úr Mentamálaráðnum og Inger Smærup, Oddfríður M Rasmussen og Agnar Lamhauge fyri Listasambandið LISA. Tiltakið varð útvarpað í eini heldur stirvnari sending.


text:
Kiran Jóanesarson
24.01.2018 - 07:03
Í síðstu viku kom fram, at Føroyar hava mist umleið 1,4 milliardir í rækjum.
Hetta varð staðfest tá ið Kári P Højgaard løgtingslimur fyri Sjálvstýrið spurdi Høgna Hoydal, landstýrismann í Fiskivinnumálaum, um ófiskaðar rækjur seinastu árini.
Vit hava sett okkum í samband við Bjarna Petersen, sum er annar skiparin á einasta føroyska rækjuskipinum, sum er eftir í flotanum.
Bjarni sigur beinanvegin, at tað er spell at miðlarnir ikki eisini tosa við teir, so báðar søgurnar koma fram í málinum.
- Tað er løgið, at útvarpið ikki tosar við okkum, sum eru í vinnuni eisini um hví vit ikki útnytta kvoturnar meira, sum eru her. Sannleikin er tann, at vit eru als ikki líka fyri lógini, sigur Bjarni Petersen, skipari á Arctic Viking.
- Samstundis sum slagorðið er kappingarføri, so sita okkara fólkavaldu, og hugsa hvussu teir kunnu kroysta sitrónina enn meira við tilfeingisrentum og øðrum.
Bjarni Petersen, skipari sigur víðari, at Arctic Viking nú er eisini einasta rækjuskipið, sum er eftir í føroyska flotanum.
- Thor legði kongin í 2015, og í fjør varð Havborg seld til russar.
Føroyingar sleppa ikki at fiska á bestu rækjuleiðum í russiskum sjógvi, hóast føroyingar sjálvur funnu hesa leiðina, og tað undrar skiparan almikið.
Eitt annað, sum skiparin hartar føroyskar mynduleikar fyri er, at rækjuskipini slett ikki hava somu treytir í russiskum sjógvi, sum russar hava í føroyskum sjógvi.
- Vit skulu sigla 2000 sjómíl afturat vanligari sigling, tí vit skulu til kjekkpoint hjá russum. Hetta kostar okkum nógv í olju, og hetta er hvørjaferð vit skulu út ella inn í russiskan sjógv at fiska. Og tað løgna er, at russar slett ikki skulu gjøgnum tað sama í føroyskum sjógvi.
Ein annar trupulleiki er, at um tað er meira enn 0,01% av kongafiskayngli í, so verður økið stongt. Eisini steingja russar sjóøki regluliga, av tí at teir skulu hava skjótivenjingar.
Ein stórur missmunur verður eisini gjørdur á føroyskum skipum og skipum frá ES.
Eitt nú hava fiskiskip frá ES londum loyvi, at hava hjáveiðu í NEAFC partinum av Barentshavinum. Hetta hava føroysk skip ikki.
- Tað svarar til 20 mio krónur um ári. Teir seta posa fyri holið í ristini, har so øll onnur fiskasløg fara í, hjá okkum fara skrubbur, toskur og svartkalvi trallandi útaftur, og eta síðan rækjurnar, sum vit skulu fiska, sigur Bjarni Petersen.
Treytirnar hjá hinum skipunum, sum fiska her eru heldur ikki tær somu tá tað kemur til treytir umborð.
- Skipini frá ES, sum fiskað her, hava umleið 15-20% minni av manningarútreiðslum enn hvat vit hava. Norsk reiðarí sleppa at taka 8% av brutto til sín sjálvs, sum so fer til endurnýggjan av flotanum. Eisini hava norsk reiðarí NOX gjaldið, sum teir kunnu brúka til nýggjan motor og annað, og fáa 80% fíggjað frá statinum, upplýsir Bjarni Petersen skipari á Arctic Viking, til endands í samrøðuni.
Arctic Viking er tað einasta rækjuskip, sum er eftir í føroyska fiskiflotanum. Føroyar hevði fyri nøkrum árum síðan heimsins størsta rækjuflotan, sum var spildurnýggjur frá byrjan og varð endurnýggjaður seinni. Eitt nú bygdi Kjartan Joensen ein nýggjan Hviltenni fyrst í hesi øldini.
Arctic Viking er bygdur á Langsten í Norra í 1986, skipið er seinni dagført nógv, men ikki nýtt.


text:
Hvat hevur man loyvi til, tá man ætlar at flúgva við dronu?
Tann spurningin setti Benny Ejdesgaard sær, tá hann fyri kortum keypti sær eina dronu. Hon er keypt at brúka í arbeiðshøpi, men hvussu skal man fyrihalda seg, tá man hevur keypt sær eina dronu, sum man ætlar at brúka.
Benny Ejdesgaard fekk ikki svar uppá spurningarnar, tí í fyrsta umfari visti hann ikki hvagar hann skuldi venda sær, og í heila tikið var lítil hjálp at heinta.
Tí stovnaði hann ein áhugabólk á Facebook, har endamálið er at samansjóða tey, sum hava áhuga fyri dronuflúgving í Føroyum. Og, ikki minst, fyri at fáa vitan til vega um hvat krevst fyri at sleppa at flúgva við dronum í Føroyum.
Nú nakrar dagar eftir, at bólkurin var stovnaður, eru 64 limir, og ein gjøgnumgongd av teimum vísir, at talið ivaleyst fer at økjast, tí har eru fleiri, sum brúka donur, sum ikki enn eru uppi í bólkinum.
Greiðar reglur at ganga eftir
Flúgving við dronum er regulerað eftir donsku lógini um luftfart.
Henda lóg er sett í gildi í Føroyum við kongaligari fyriskipan, og er tað Trafikstyrelsen í Danmark sum umsitur málsøkið.
Lógin heimilar tveimum sløgum av dronuflúgving, sum er flúgving við ómannaðum skipanum. Einari við undantaksloyvi og einari uttan.
Taka vit ta seinnu fyrst, so merkir tað, at tey sum keypa sær eina dronu kunnu flúgva við henni, men tey skulu halda seg til tær fyriskipanir, sum standa í reglugerðini BL 9-4, sum er ein áseting um luftfart við ómannaðum ”flogførum”, sum ikki viga meira enn 25 kilo.
Henda kunngerð ásetur heilt greitt, hvussu ein sum flýgur skal fyrihalda seg, og tað inniber millum annað, at man ikki kann flúgva hægri enn eitt vist, markið er 100 metrar upp og tú kanst ikki koma nærri enn 150 metrar at bygdum øki ella almennum vegi.
Í stuttum vil tað siga, at tú bara kanst flúgva í óbygdum øki.
Hitt loyvi er eitt vinnuligt undantaksloyvi, sum søkjast skal um eftir givnum treytum. Tá hesar treytir eru loknar, fær ein loyvi til at flúgva, men tað merkir tó ikki, at man sleppur at flúgva frítt.
Man skal kunna og í onkrum føri eisini biðja um loyvi til at sleppa at flúgva har man ætlar sær.
Stóri munurin við undantaksloyvinum er, at man skal ígjøgnum eitt skeið, áðrenn man kann fara ”á flog” yvir bygdum øki, og so skalt tú eisini hava eina trygging. Hetta seinasta koma vit innaftur á seinni.
Bæði BL 9-4 kunngerðin og AIC B 08/14 ásetingarnar eru at finna inni á tí sum eitur Droneregler.dk, har man so skal trýsta seg víðari við at trýsta á leinki um dronuflúgving í Føroyum.
Fleiri bøtur
Sum nevnt í byrjanini, so eru nógvar dronur í landinum, og nógvar teirra vera brúktar.
Fert tú á Youtube og leitar eftir myndum, so finnur tú eisini fleiri stuttar filmar, har tað ikki er nakar ivi yvirhøvur um, at myndirnar eru tiknar við dronu.
Summir av hesum filmum eru eisini beinleiðis orsøk til, at tey sum hava flogið, hava fingið bót. Tað sigur Jan Mohr Hermansen, løgreglumaður, sum tekur sær av dronumálunum hjá løgregluni í Føroyum.
- Tað er ein trupulleiki, at fólk ikki fylgja reglunum, og tað royna vit at rudda upp í. Vit hava gjørt tað millum annað við at fara til teirra, sum hava tikið upp, har sum tey ikki hava loyvi til, tí vit vita, at tey hava ikki undantaksloyvi, sigur Jan Mohr Hermansen.
Hann vísir á, at løgeglan enn ikki hevur gjørt nakað skipað átak, men at tað kanska kann gerast neyðugt.
Revsingin fyri at flúgva ólógliga er ein bót uppá nakrar túsund krónur, og hóast løgreglan sum sagt ikki hevur gjørt nakað skipað átak móti ólógligari flúgving við dronum, so hevur hon bara í ár skrivað tríggjar bøtur á millum 3.000 og 5.000 krónur.
- Vit vita, at tað verður flogið, og vit mæla staðiliga fólki til at fáa neyðugu loyvini uppá pláss, tí annars hevur tú snøgt sagt ikki loyvi til at flúgva, sigur Jan Mohr Hermansen.
Hann tekur eitt dømi um, at tú sum dronuførari skalt siga frá, um tú eitt nú skalt flúgva tætt við eini hús ella eitt arbeiðspláss.
- Tá skalt tú ikki bara hava loyvi uppá pláss, tú skalt eisini boða teimum frá, sum tú kemur tætt uppá. Men tað gloyma fólk ofta, sigur Jan Mohr Hermansen.
Mortan fekk bót
Myndirnar eru sum nevnt rættiliga áhugaverdar, sum vera tiknar við dronum. Rættiliga nógv øðrvísi enn tær sum eru tiknar við vanligum myndatóli, tí dronan kann flyta seg í allar rætningar.
Ein av teimum, sum hevur brúkt dronuna nógv, er Mortan Mortensen, sum gjørdi ein film um Tórshavn, har hann fleyg yvir høvuðsstaðnum og tók myndir.
Fyri tað fekk hann eina bót uppá 5.000 krónur, sigur hann við Dimmalætting, tí hann hevði ikki neyðuga undantaksloyvi.
- Har var ikki annað at gera enn at gjalda, tí myndirnar talaðu fyri seg. Eg hevði flogið við dronuni yvir bygdum øki, og hevði í so máta brotið lógina, greiðir hann frá.
Hann er uppi í ferðavinnu, og hevur fyri tað mesta brúkt dronuna til hetta endamálið, og tá er eingin trupulleiki, tá man er uttanfyri bygt øki.
Nú er trupulleikin tó burtur fyri eitt tíðarskeið, tí hann hevur mist dronuna. Hann misti sambandið við hana, tá hon var á flogi, og so datt hon niður og fór til botns.
- Tað er harmiligt, tí hon kostar ikki heilt lítið, ein slík drona. Eitt er, at dronan sjálv kostar pengar, men har er eisini myndaútgerð í, og tí er tað ein dýrur smeitur, um hon dettur niður ella ferst á annan hátt, sigur Mortan Mortensen.
Mugu tryggjast uttanlands
Ein av treytunum fyri at flúgva dronur er, at tú hevur eina trygging.
Orsøkin til tað er, at vandi jú er fyri, at tú umframt at gera skaða á dronuna, eisini kanst gera skaða á okkurt sum dronan kann detta niður á.
Men júst har er ein trupulleiki í Føroyum, tí hvørki Tryggingarfelagið Føroyar ella Trygd tryggja dronur. Tí mugu teir føroysku kundarnir antin flúgva ólógliga ella fara uttanlands at leita sær eftir trygging, um tey vilja hava undantaksloyvi frá donsku myndugleikunum.
- Tað er rætt, at vit hava ikki tryggja dronur í eina tíð, tí váðin er so stórur, men tað sigur seg sjálvt, at verður áhugin fyri hesum produktinum størri, so er tað kanska okkurt vit mugu hyggja at av nýggjum, sigur Niels Juel Akraberg Poulsen frá Tryggingarfelagnum Føroyar við Dimmalætting.
Sambært honum er áhugin at tryggja ikki so stórur, og kanska hongur tað saman við, at tað kanska ikki eru so nógv vinnulig undantaksloyvir givin til dronuflúgving.
Heldur ikki Trygd tryggjar dronur, og sambært Janus Thomsen, stjóra, er orsøkin hjá teimum tann sama sum hjá kappingarneytanum. Umframt, at endurtryggjararnir mæltu Trygd frá at tryggja dronur.
- Tað er kostnaðarmikið og fáir kundar spyrja eftir tí, so tí hava vit higartil sagt nei til at tryggja dronur í Føroyum, sigur Janus Thomsen.
Tí er status, at skalt tú hava vinnuligt undantaksloyvi til at flúva við dronu í Føroyum, so skalt tú søkja um tað, tú skalt á skeið og tú skalt hava eina trygging. Harumframt skalt tú lúka treytirnar sum standa í AIC B08/14 reglugerðini fyri dronuflúgving í Føroyum.
Lýkur tú ikki treytirnar, so kanst tú flúgva eftir BL 9-4 reglugerðini. Men tá mást tú halda teg vekk frá bygdum øki, vegum og øðrum.


text:
Orð: George Matheson
Lag 1: Albert L. Peace
Lag 2: John Bunyan Herbert
Týtt: Victor Danielsen
Upprunaheiti: O love that wilt not let me go
1. Áh, náði, sum ei sleppir mær!
Mín troytta sál fann frið í tær;
tak, leið tú meg, sum tú best sær,
at náði tín kann føra meg
til meir at kenna teg!
2. Áh, ljós, sum fylgir míni leið!
Hitt rak, sum reyk, tú sløkti ei;
títt ljós ígjøgnum meg útbreið,
og dýrdina, sum er frá tær,
lat skyggja út frá mær!
3. Áh, gleði, har sum grátur rann!
Áh, lukka, at mín sál teg fann!
Ígjøgnum tár eg síggja kann
ta náði trúfasta, sum brátt
í dag skal venda nátt.
4. Áh, krossur, tú, sum lyftir meg!
Frá tær ei flýggja tori eg,
men leggi niður fyri teg
alt annað rós og rósi mær,
áh, krossur, bert av tær!


text:
Orð: Nikolai Frederik Severin Grundtvig
Týtt: Sámal Andrias Weihe
1. Alt tað, sum hevur fuglaflog,
sum fuglasiði fylgir og
við sangi dregur anda,
sig Guði lov og takkarljóð,
tí miskunn hans og náði góð
er nær í hvørjum vanda.
2. Mín sál, tú eigur fram um alt
í orðinum, sum tú fært mælt,
tær fuglaveingir góðar;
við tankanum um Harrans gerð
tín lovsang lættliga fram ber,
so hvølt og væl hann ljóðar.
3. Hvat er á jørðini, sum kann
at líknast við tín longsul tann,
ið leitar til Guðs náði,
og sjálv hon sóknast eftir tær,
tí Krist í heimin borin varð
av Harrans egna ráði.
4. So upp, mín sál, við fagnarlag
at skoða henda náðidag
við Harrans ríku gávum!
Hann skapti og hann frelsir teg
og vísir tær sín kærleiksveg
í Andans djúpu ráðum.
5. Og sig við alt, sum syngja kann,
og alt, sum satt dýrmetir hann
í himni og á foldum,
at tú vilt kappast alla tíð
at syngja lov, tí náðin blíð
kann hevja teg av moldum.


text:
Orð: Hans Andrias Djurhuus
Lag: Regin Dahl
Ein dag í stormi gekk eg mær ígjøgnum Havnar gøtur,
eg gleddist yvir homul hús og mintist farnar løtur,
mær var í huga Skælingsferð og gitnu ferð á Bláberg.
Har niðri undir neystunum eg hitti Kristin Háberg.
Hann stóð har púra einsamallur, hugdi út á vágin.
Ein bunga var á klálkanum, tó hetta voldi skráin,
og djúpt í brókafikkunum hann hendur sínar fjaldi,
stóð burtur heilt í øðrum heimi, brotini hann taldi.
»Har brýtur eitt, har bróta tvey, nú fylgjast trý og fýra.
Á hetta er eitt vána land, her fæst als eingin hýra,
og drymbingar og klandrivætti øll sum eitt vit eru.
Nei gamli, tað var annað lív at liggja við Madeiru.
Vit drukku vín úr kurvafløskum, royktu sigarettir;
um kvøldini vit dansaðu, har hoyrdust kastagnettir.
Men her er rusk og glopraregn, whisky sum jólalundi.
Á, tú kanst vera vísur í, eg rýmdi, um eg kundi.
Og eitt er víst, og tað er tað, at hetta endar galið,
tí hann, ið lá í Setubal, hann trívist ei í æli.
Í møði og av vætusótt tey sjúku lungu tiva.
Nei, gamli, nú er Kristin Háberg leiddur av at liva.«


text:
Námsfrøðingur til frítíðarskúlastovu í Barnahúsinum
Ert tú námsfrøðingur, ágrýtin, elskar at royna okkurt nýtt, dámar at skapa ein spennandi og mennandi gerandisdag og ert ein góður starvsfelagi, so er tað tær, vit sóknast eftir.
Vit kunnu bjóða tær eitt starv á 25 tímar í frítíðarskúlastovuni. Starvið er eitt fast starv.
Vit vænta, at tú kanst byrja í starvinum 22.10.2012, ella skjótast gjørligt eftir hetta. Um ongin námsfrøðingur søkir, verður hjálparfólk sett í tíðaravmarkað starv í 6 mánaðir.
Vit vænta at tú:
- kanst arbeiða sjálvstøðugt og hevur evni til at orða teg skriftliga.
- hevur áhuga fyri at seta teg inn í ymiskt námsfrøðiligt tilfar og at finna nýtt tilfar.
- ert eldhugað / ur og jalig / ur
- hevur góð samstarvsevni
- sært møguleikar fram um mørk
- ert ein góð / ur starvsfelagi
- torir at standa fram
Setanarviðurskifti
Starvið verður sett sambært sáttmála millum Føroya Pedagogfelag og Kommunala Arbeiðsgevarafelagið.
Starvsstaðurin er Barnahúsið IMBA
Umsóknarfreistin er 12.10.2012 kl. 12.00
Um tú hevur spurningar ert tú vælkomin at ringja til leiðaran á tlf: 735891
Umsóknir saman við prógvi og møguligum viðmælum skulu sendast til:
Hvannasunds kommunu
Att: Sigga Óladóttir Joensen
Sundsvegur 6
740 Hvannasund
ella á
T-postadressu: barn@hvannasund.fo


text:
Nú er januar mánaði komin í helvt, og eg havi einki skrivað, sum eg so avgjørt hevði ætlanir um. Gott eg ikki gjørdi tað til eitt nýggjárslyfti, tí so hevði tað longu verið brotið.
Eg havi av álvara tikið renningina uppaftur, tí fleiri spennandi renni avbjóðingar liggja fyri framman, og ætli eg mær í ár at fyrireika meg betur. Tað er altíð stuttligari at møta einari avbjóðing væl fyrireikaður, tað ger tað dupult so stuttligt.
Ársins fyrsta kapping hevur longu verið, og var tað nýggjárshálvmarathon. Eg royni altíð at melda meg til hesa kapping, so hóast ikki so nógva venjing meldaði eg meg til, hugsaði tað kundi um ikki annað verða ein langur venjingartúrur. Men tá eg hevði runnið umleið 3 km kemur Rigmor tøssandi fram til mín, spyr hvørjar ætlanir eg hevði. Nú kom kappingarhugurin í meg, og eg segði at eg hugsaði at koma so tætt uppá 1 tíma og 30 min. Hetta var júst tað hun hugsaði, spurdi um vit ikki kundu hjálpast at út á Toftir.
Vit bæði fingu ein super túr, og sjálvt ikki tiltiknað Byrgisbrekkan tók luftina frá okkum báðum. Eg kom í mál við tíðini 1 tímar 32 minuttir og 23 sek. beint í hølinum á mær kom Rigmor. Uttan avbjóðingina frá Rigmor, so hevði eg neyva megan eina so flott tíð, sum mín venjingarstøða er í løtuni. So takk fyri kampin Rigmor.
Hugsaði kanska at seta mær eitt varðisligt mál um at skriva ein rennistatus hvørt sunnukvøld, so kunnu tit fylgja eitt sindur við hvussu gongur.
Nú er so gongd komin á 🙂


text:
Eg veit eitt stað har børnini fara
Eftir skúlatíð
Tað er eitt hús vit spæla og læra
Løtur vit hava frí
Nógv at gera, gott at vera
Og onki sum tú skalt
Tað besta er tey vaksnu vilja alt
Sodn sodn sodnhúsið
Sodn sodn sodnhúsið
Sodn sodn sodnhúsið
Har kanst tú klippa, tekna, líma
smíðja og tað tú vil
Næstan alt sum børnini tíma
Nógv er at gleða seg til
Ganga á fýra standa á hondum
Hvør orkar at sita í frið
Vit dansa og syngja við
Vilt tú síggja film og flenna
Ella við mær vit út
Vit kunnu sparka bólt og renna
Ella bólta rút
Sita inni hugna og baka
Spæla ein góðan leik
Staðið er tað besta sum eg veit


text:
Jólahald 2017
Hvalbiar Kommuna ynskir at samla alla sóknina. Tí fara vit í ár, at hava eitt savnandi jólahald í sóknini.
Jólatræið verður tendrað leygardagin 2. Desembur. Kl. 16.30 á Skúlastykkinum. Frelsunarherurin kemur at seta sín dám á við felagssangi og upplestri og jólamenninir koma við pakkum til børnini.
Aftaná eru øll vælkomin í Roynhøllina, til kakao og bollar.
Jólatrøini í Sandvík og Nesi vera tendraði 1. Des.
Pensjónistar í sóknini, ið ynskja koyring til og frá jólahaldinum, kunnu seta seg í samband við Johild á tlf.506886 áðrenn kl. 15.00 2. Desembur. Koyringin er ókeypis.